Aidilfitri: Dua juta kenderaan guna lebuh raya tiap hari mulai 29 April

PLUS Malaysia Berhad (PLUS) menyarankan pengguna lebuh raya supaya membuat perancangan untuk pulang ke kampung sempena Aidilfitri kerana dijangkakan trafik harian boleh mencecah dua juta kenderaan sehari antara 29 April hingga 9 Mei ini.

Pengarah Urusan PLUS Datuk Azman Ismail berkata jumlah trafik harian boleh meningkat sebanyak 25 peratus kepada dua juta kenderaan pada hari-hari puncak itu, berbanding 1.6 juta sehari pada masa ini, lapor Bernama.

“PLUS menyarankan orang ramai supaya membuat perancangan dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak dan kesesakan menjelang cuti hari raya terutamanya pada akhir Ramadan.

“Sehubungan itu, PLUS akan turut mengeluarkan Jadual Cadangan Waktu Perjalanan (TTA) dalam tempoh terdekat bagi membantu orang ramai merancang perjalanan balik kampung dan balik kota masing-masing pada musim perayaan ini,” katanya dalam kenyataan hari ini.

Azman berkata pasukan operasi lebuh raya juga bersiap siaga membantu orang ramai untuk pulang ke kampung pada cuti perayaan Aidilfitri yang amat dinanti-nantikan tahun ini.

Beliau berkata ia melibatkan pendekatan holistik merangkumi pelbagai aspek termasuk adaptasi teknologi untuk meningkatkan tahap keselamatan dan keselesaan orang ramai.

“Pelan persediaan operasi lebuh raya tersebut akan diumumkan kemudian,” katanya.


Syor tanding di Parlimen Seremban bakal bunuh kerjaya politik Khairy

Cadangan Pemuda UMNO Bahagian Seremban supaya Timbalan Ketua Bahagian Rembau Khairy Jamaluddin Abu Bakar bertanding di Parlimen Seremban pada Pilihan Raya Umum Ke-15 (PRU-15) akan datang, bertujuan membunuh kerjaya politik Menteri Kesihatan itu.

Khairy dilihat tergolong dalam barisan baharu yang berpotensi untuk mengambil alih kepemimpinan tertinggi UMNO dan langkah beliau harus dicantas terlebih dahulu, kata individu yang rapat dengannya tetapi tidak membenarkan nama disiarkan.

Sumber itu mengimbas sejarah Khairy bertanding Presiden UMNO pada 2018 dan memperoleh 51 undi di belakang Datuk Seri Ahmad Zahid Hamidi (93 undi), tetapi mendahului veteran UMNO Tengku Razaleigh Hamzah (23 undi).

“Dia adalah antara barisan baharu yang masih berusia di bawah 50 tahun dalam UMNO, tetapi telah menunjukkan potensi untuk memimpin negara. Menjadi menteri pada 2013 hingga Barisan Nasional (BN) kalah PRU-14 pada 2018.

“Kerjaya menteri tertenti sekejap apabila Pakatan Harapan (PH) memerintah Kerajaan Pusat selama 22 bulan. Tetapi sebaik Perikatan Nasional (PN) mengambil alih pentadbiran negara, dia diangkat semula menjadi menteri oleh Tan Sri Muhyiddin Yassin.

“Potensi kepemimpinannya dipercayai oleh parti lain, dan apabila Datuk Seri Ismail Sabri Yaakob menjadi Perdana Menteri, Khairy diberi tanggungjawab besar sebagai Menteri Kesihatan untuk menangani wabak Covid-19 yang melanda negara.

“Pemimpin UMNO yang telah berusia lebih 50, 60 tahun sekarang melihat bahaya potensi Khairy. Apa lagi dengan Tok Mat (Timbalan Presiden UMNO Datuk Seri Mohamad Hasan) juga bercita-cita menjadi Perdana Menteri.

“Jadi suruh Khairy kosongkan kerusi Rembau dan tawarkan di kerusi boleh kalah seperti Seremban… ini rancangan untuk mencantas Khairy,” kata sumber itu lagi ketika diminta mengulas cadangan supaya Ahli Parlimen Rembau itu bertanding di Seremban pada PRU-15 akan datang.

Terdahulu, Pemuda UMNO Bahagian Seremban mengalu-alukan Khairy jika berminat untuk bertanding di kawasan Parlimen Seremban pada PRU-15.

Ketuanya, Zool Amali Hussin dipetik sebagai berkata kepemimpinan tertinggi UMNO diharap dapat melihat cadangan berkenaan secara positif.

Katanya, langkah itu susulan Khairy dikatakan terpaksa memberi laluan kepada Tok Mat yang berhasrat bertanding di Parlimen Rembau.

“Saya amat berharap serta mengalu-alukan Khairy bertanding di Parlimen Seremban memandangkan bilangan pengundi muda dan Melayu di sini yang semakin bertambah.

“Pucuk pimpinan parti diharap dapat merealisasikan impian UMNO untuk bertanding di Parlimen Seremban dengan memberi laluan kepada Khairy sebagai calon,” kata Zool Amali dalam kenyataan hari ini.

Terdahulu, Khairy dalam satu program di Kuala Lumpur dilaporkan mengesahkan beliau tidak akan bertanding di Parlimen Rembau pada PRU-15.

Keputusan itu dibuat selepas beliau diarah mengosongkan kerusi berkenaan oleh Tok Mat yang mahu bertanding di Parlimen Rembau, selain mempertahankan kerusi Dewan Undangan Negeri (DUN) Rantau yang disandangnya sejak 2004.

Khairy mengakui terpaksa akur dengan arahan itu walaupun tidak pernah bersedia untuk bertanding di mana-mana kawasan Parlimen lain, memandangkan sudah lebih 20 tahun berpolitik di Rembau.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

Menurut Khairy berkemungkinan senario terburuk adalah beliau tidak akan bertanding pada PRU-15 dan tidak mahu menceroboh kawasan orang lain hanya semata-mata untuk bertanding.

Untuk rekod, kerusi Parlimen Seremban disandang Anthony Loke yang kini Setiausaha Agung DAP sejak tiga penggal lalu bermula pada PRU-12 hingga yang terakhir pada PRU-14 mengalahkan calon MCA, dan PAS.

Dalam ketiga-tiga PRU itu undi yang diperoleh Anthony Loke sentiasa meningkat iaitu memperoleh 48 peratus pada 2008, 52 peratus (2013) dan 60 peratus (2018).


Lembah Klang kembali jadi ‘hotspots’

Lembah Klang – merangkumi Selangor, Kuala Lumpur dan Putrajaya – kembali menjadi ‘hotspots’ Covid-19 di negara ini apabila ketiga-tiganya melaporkan peningkatan kes sejak 25 Januari lalu hingga hari ini (28 Januari 2022).

Statistik yang dikumpul sejak Isnin lalu berdasarkan laporan Jabatan Kesihatan Negeri-Negeri menunjukkan Lembah Klang merekodkan 1,228 kes pada 24 Januari, sebelum mula meningkat kepada 1,387 kes pada 25 Januari; 26 Januari (1,746 kes); 27 Januari (1,818 kes); dan 28 Januari (2,185 kes).

Berdasarkan statistik itu, dalam tempoh 24 jam sehingga 12 tengah hari tadi, Selangor merekodkan 1,656 kes baharu berbanding 1,355 semalam, diikuti Kuala Lumpur (480 kes baharu, 420 semalam); dan Putrajaya (49 kes baharu, 43 semalam).

Setakat hari ini Lembah Klang merekodkan 1,041,285 kumulatif kes positif, dengan sehingga semalam seramai 1,009,092 pesakit telah sembuh, dan 12,776 kematian.

Lembah Klang turut merekodkan 17,232 kes aktif, meningkat 360 kes berbanding 16,872 yang dicatat pada Rabu.

Daripada jumlah kes aktif itu, seramai 16,177 pesakit menjalani kuarantin di rumah; 117 ditempatkan di PKRC; 908 dimasukkan ke hospital; dan 30 pesakit dirawat di unit rawatan rapi (ICU), dengan 17 daripadanya memerlukan alat bantuan pernafasan.

Sehingga semalam, 7,965,061 atau 94.6 peratus populasi di Lembah Klang telah lengkap divaksinasi, dan 8,062,669 atau 95.8 peratus lagi menerima sekurang-kurangnya satu dos, manakala 4,377,095 atau 52.0 peratus menerima dos penggalak.

Sementara itu, lima negeri lagi merekodkan peningkatan kes harian hari ini dengan Kedah mencatat 511 kes baharu berbanding 428 kes semalam; diikuti Sabah (358 kes baharu, 342 semalam); Melaka (357 kes baharu 299 semalam); Perak (151 kes baharu, 142 semalam); dan Perlis (18 kes baharu, 16 semalam).

Setakat ini, Kedah merekodkan 176,135 kumulatif positif dengan sehingga semalam seramai 170,934 pesakit telah sembuh, 2,186 kematian dan 2,504 kes aktif.

Daripada jumlah kes aktif itu seramai 1,901 pesakit menjalani kuarantin di rumah; 479 ditempatkan di PKRC; 112 dimasukkan ke hospital; dan 12 dirawat di ICU dengan empat daripadanya memerlukan alat bantuan pernafasan.

Seramai 1,576,878 atau 72.2 peratus populasi di Kedah telah lengkap divaksinasi, manakala 1,596,582 atau 73.1 peratus lagi menerima sekurang-kurangnya satu dos. Seramai 567,361 atau 26.0 peratus pula menerima dos penggalak.

Sehingga semalam, 18 kluster masih aktif di negeri itu dengan 16 daripadanya membabitkan kategori pendidikan, dan masing-masing satu import serta tempat kerja.


Adakah DAP faham konsep ‘Negara Madani’ diperkenal Anwar?

Ahli Jawatankuasa Kerja PAS Pusat Dr Mohd Zuhdi Marsuki percaya Datuk Seri Anwar Ibrahim tidak menjelaskan konsep ‘madani’ dengan lengkap kerana bimbang sekutu politiknya di dalam Pakatan Harapan (PH), khususnya DAP, tidak bersetuju.

Kerana itu, katanya ‘Gagasan Malaysia Madani’ yang dikemukakan Perdana Menteri (PM), telah disambut baik oleh banyak pihak, termasuk rakan-rakan parti komponen PH dan Barisan Nasional (BN) di dalam kerajaan campuran PH-BN.

Melainkan Anwar cuba memberi tafsiran yang berbeza, beliau berkata ‘Negara Madani’ pada hakikatnya adalah negara yang mengambil model negara dibangunkan Rasulullah SAW selama 10 tahun di Madinah, yang kemudiannya menjadi sebuah peradaban manusia agung lebih dari 1,500 tahun

Dalam satu kenyataan beliau berkata, pada 24 Januari lalu genap dua bulan Anwar menjadi PM dan setelah bulan pertama berlalu, beliau dilihat berusaha memulihkan imej dan membina keyakinan rakyat terhadapnya dengan tindakan-tindakan bersifat populis.

“Manakala pada bulan kedua pula, Anwar mula menggagaskan model bernegara yang beliau ingin ketengahkan. Seperti dijangka, Anwar menyegarkan semula model bernegara yang pernah beliau gagaskan sebelum ini, iaitu Negara Madani. Beliau telah menggariskan beberapa rangka kasar untuk menjadikan Malaysia sebagai sebuah Negara Madani.

“Persoalan yang seharusnya ditimbulkan, adakah semua mereka memahami gagasan Malaysia Madani yang digagaskan oleh Anwar. Ketika memperkenalkan gagasan Malaysia Madani, Anwar tidak menjelaskan konsepnya dengan lengkap.

“Boleh jadi Anwar tidak mahu mereka memahaminya, kerana dibimbangi ada rakan-rakan parti komponen tidak bersetuju setelah mengetahui konsep ‘Madani’ yang sebenar,” katanya lagi.

Dr Mohd Zuhdi menegaskan konsep ‘madani’ secara hakikatnya adalah merujuk kepada pembinaan negara yang bersumberkan kepada negara Madinah yang dibangunkan Rasulullah SAW.

Katanya, nama Madinah yang ditentukan oleh Rasulullah SAW kepada sebuah wilayah yang sebelumnya bernama Yathrib, bermaksud sebuah negara yang berteraskan agama (Islam) atau dengan pengertian lain, Negara Madani merujuk kepada Negara Islam atau Islamic State.

“Melainkan Anwar cuba memberi tafsiran yang berbeza, Negara Madani pada hakikatnya adalah negara yang mengambil model negara yang dibangunkan oleh Rasulullah SAW selama 10 tahun di Madinah, yang kemudiannya menjadi sebuah peradaban manusia yang agung lebih dari 1500 tahun.

“Pembinaan sebuah Negara Madani sudah tentu mengambil contoh kaedah Rasulullah SAW membangunkan Negara Islam Madinah.

“Sekiranya itulah gagasan Malaysia Madani yang mahu dibawa oleh Anwar, bermakna Anwar berhasrat untuk menjadikan Malaysia sebuah Negara Islam sebagaimana yang dibangunkan oleh Rasulullah SAW 1,400 yang lalu.

“Malah jika itulah hasrat Anwar, diyakini PAS bersedia mendukung gagasan itu, meskipun PAS tetap berada di blok pembangkang. Bagaimana pula dengan DAP, adakah mereka sudah boleh menerima Negara Islam?,” soalnya.


Logo DAP pada cek sumbangan, Pemuda PN bidas tatakelola kerajaan PH-UMNO

Pemuda Perikatan Nasional (PN) membidas langkah pemimpin DAP menggunakan logo parti itu pada replika cek sumbangan kerajaan yang diberi kepada sekolah di Perak baru-baru ini.

Ketua Pemuda PN, Ahmad Fadhli Shaari menyifatkan langkah dibuat tersebut mendedahkan tatakelola sebenar kerajaan campuran Pakatan Harapan (PH)-UMNO dan mempersoalkan logo parti politik diletak pada cek untuk ditayang kepada umum.

Kata beliau kenapa diletakkan logo parti di replika cek yang ditayangkan di khalayak umum.

“Ia seolah-olah menggambarkan sumbangan daripada parti berkenaan. Apa cerita pula ni..

“Inilah tataurus kononnya yang dicanang oleh pemimpin PH-BN pada hari ini,” katanya dalam kenyataan menerusi akaun TikTok.

Terdahulu, portal berita melaporkan Menteri Pembangunan Kerajaan Tempatan, Nga Kor Ming menyerah replika cek kepada 17 sekolah persendirian di Perak yang tertera logo DAP.

Ahmad Fadhli yang juga Ketua Pemuda PAS Malaysia berkata, peruntukan tersebut merupakan wang daripada pembayar cukai.

“Patutlah kerajaan tak nak bagi sangat peruntukan kepada Ahli Parlimen pembangkang..” kata beliau.

Sehingga sekarang ahli parlimen pembangkang tidak mendapat peruntukan daripada kerajaan PH-UMNO, sedangkan di era kerajaan PN semua ahli parlimen mendapat hak mereka.


Selepas Bajet 2023, PM ingatkan pengundi janji pembangkang tak ditepati

Pengundi diingatkan tidak melupakan janji pembangkang yang tak ditepati mereka semasa memerintah kerajaan sebelum ini, kata Datuk Seri Ismail Sabri Yaakob.

Perdana Menteri berkata berbeza dengan UMNO-Barisan Nasional (BN), semua janji yang dijanjikan akan ditepati bukan seperti pembangkang yang tahu bercakap kosong dan jika mahu semua pengumuman dalam Bajet 2023 dilaksanakan pengundin perlu memilih mereka untuk menjadi kerajaan pada pilihan raya umum ke-15 (PRU-15) nanti.

“Dari segi pengalaman dengan pembangkang, mereka tidak dapat melaksanakan janji mereka, seperti harga minyak turun dan tol dihapuskan. Apabila mereka tidak mampu buat (tepati janji), mereka kata manifesto bukan al-Quran (kitab) yang tak boleh diubah.

“Jadi saya cuma nak mengingatkan, supaya semua tidak lupa janji yang tak ditepati oleh PH (Pakatan Harapan),” katanya dipetik laporan media ketika berucap pada Kenduri Sekampung Keluarga Malaysia sempena Jelajah Aspirasi Keluarga Malaysia (AKM) Negeri Sembilan di Felda Palong.

Beliau juga menggesa supaya pengundi memastikan BN menang nanti kerana belanjawan sudah dibentang.

“… kena pastikan BN menang (PRU15), kewangan sudah ada dan ready untuk dilaksanakan (segala inisiatif dalam Bajet 2023),” katanya lagi.

Bajet 2023 adalah kedua di bawah kerajaan pimpinan Ismail Sabri dan yang kedua sejak Rancangan Malaysia Ke-12 (RMK12) dilancarkan pada 27 Sept tahun lepas.

Ismail Sabri seterusnya mengingatkan rakyat supaya tidak mudah terpedaya dengan segala janji yang dikemukakan pembangkang dalam manifesto mereka terutama menjelang PRU-15 nanti.

Spekulasi mengatakan PRU-15 akan diadakan selepas pembentangan Bajet baru-baru ini, malah Ismail Sabri sudah mempersembahkan kepada Yang di-Pertuan Agong berhubung cadangan UMNO untuk pembubaran Parlimen pada masa terdekat ini.


Guna 16.3% hasil negara bayar faedah hutang membimbangkan

Jawatankuasa Kira-kira Wang Negara (PAC) melahirkan kebimbangan dengan tindakan menggunakan 16.3 peratus daripada hasil negara yang dikutip pada 2021 hanya untuk membayar faedah pinjaman Kerajaan Persekutuan.

Pengerusinya Wong Kah Woh hari ini membangkitkan kebimbangan itu dengan membuat andaian bagi setiap RM1 yang dikutip, 16 sen akan digunakan untuk membayar faedah pinjaman.

Ini adalah antara kebimbangan PAC yang diketengahkan dalam laporan Ketua Audit Negara (LKAN) mengenai penyata kewangan Kerajaan Persekutuan, kerajaan negeri dan agensi negeri bagi tahun 2021 yang dibentangkan di Dewan Rakyat, hari ini (6 Oktober 2022).

Pada sidang media di Parlimen hari ini, Wong juga berkata PAC bimbang dengan peningkatan hutang Kerajaan Persekutuan, dengan hutang pada 2021 berjumlah RM979.814 bilion, meningkat daripada RM879.56 bilion pada 2020 – 63.4 peratus daripada Keluaran Dalam Negara Kasar (KDNK).

Beliau berkata walaupun Sijil Ketua Audit Negara dikeluarkan tanpa teguran, beberapa perkara memerlukan perhatian kerajaan.

Wong berkata ini termasuk pembayaran pinjaman matang menggunakan pinjaman baharu dan pengurangan perbelanjaan pembangunan.

“Pada 2021, kerajaan membuat pinjaman kasar berjumlah RM217.201 bilion, dan 52.4 peratus atau RM113.674 bilion digunakan untuk pembayaran pokok pinjaman matang.

“Jadi apa yang kita boleh lihat di sini, daripada RM217.201 bilion pinjaman kasar, hanya 28.7 peratus atau RM62.317 bilion digunakan untuk tujuan Dana Pembangunan.

“Jadi sebelum ini kita bercakap kira-kira RM62.317 bilion dipindahkan ke Dana Pembangunan, daripada jumlah ini hanya RM40.994 bilion digunakan untuk tujuan ini,” katanya.

Beliau menegaskan terdapat sedikit penurunan peratusan berbanding 2020 di mana RM37.530 bilion atau 77.3 peratus digunakan untuk Kumpulan Wang Pembangunan.

Ketua Audit Negara Datuk Seri Nik Azman Nik Abdul Majid yang turut hadir pada sidang media itu berkata, peningkatan hutang Persekutuan kepada RM979.814 bilion adalah disebabkan oleh pinjaman kasar RM217.201 bilion.

“Sudah tentu, jika kita lihat angka sebelum ini, pinjaman ini sentiasa dibuat untuk membiayai Dana Pembangunan.

“Cuma sekarang, tahun ini (2021) dan tahun sebelumnya (2020), Covid-19 berlaku, dan sebahagian daripada dana itu digunakan untuk meningkatkan ekonomi dan membantu syarikat yang terjejas akibat Covid-19.

“Kami faham itu, tetapi kami bimbang – kenaikan hutang tidak dapat diteruskan dan ini bermakna ini harus menjadi langkah jangka pendek.

“Pandangan kami, kerajaan mesti mengambil langkah untuk membetulkan perkara ini supaya ia lebih terurus,” katanya.

Nik Azman menambah, disebabkan pembayaran faedah terkumpul, bagi setiap RM1 hasil yang dikutip, 16 sen digunakan untuk membayar bayaran faedah.

“Ini tidak boleh diteruskan, walaupun kami faham ini adalah sementara… jadi tugas kami sebagai juruaudit adalah untuk meningkatkan tekanan terhadap perkara itu,” katanya.


Loke dilantik ganti Guan Eng sebagai Setiausaha Agung DAP

Ahli Parlimen Seremban Anthony Loke Siew Fook hari ini dilantik sebagai Setiausaha Agung DAP yang baharu menggantikan Lim Guan Eng yang dipilih sebagai Pengerusi Kebangsaan dalam pemilihan sempena Kongres Kebangsaan DAP ke-17.

Loke, yang sebelum ini Setiausaha Penganjur Kebangsaan DAP, menggantikan Guan Eng yang tidak boleh dipilih semula untuk jawatan tersebut pada pemilihan kali ini kerana perlembagaan parti itu hanya membenarkan seseorang memegang jawatan setiausaha agung selama tempoh maksimum tiga penggal, menurut laporan Bernama.

Bekas menteri pengangkutan itu terdahulu dipilih menggangotai Jawatankuasa Tertinggi Pusat (CEC) DAP selepas meraih 1,625 undi manakala Guan Eng memperoleh 1,311 undi.

Keputusan itu diumumkan Speaker Kongres Kebangsaan DAP ke-17, Chiew Chiu Sing, pada sidang media di akhir persidangan itu.

Seramai 2,179 perwakilan menghadiri kongres sehari secara fizikal di Pusat Konvensyen Ideal (IDCC), Shah Alam itu dan bertanggungjawab mengundi 30 anggota CEC untuk penggal 2022-2025.

Ahli CEC akan memilih pemegang jawatan parti, termasuk jawatan setiausaha agung.

Loke dan Guan Eng adalah antara 92 calon yang bertanding untuk 30 jawatan CEC bagi penggal 2022-2025.

Terdahulu, veteran DAP Lim Kit Siang, 81, menarik diri daripada bertanding pada pemilihan parti kali ini selepas mengumumkan persaraan daripada politik selepas 56 tahun.

Sementara itu, Ahli Parlimen Puchong Gobind Singh Deo yang meraih undi tertinggi dengan 1,782 undi, kekal sebagai Timbalan Pengerusi Kebangsaan.

Jawatan Naib Pengerusi Kebangsaan pula disandang bekas Timbalan Yang Dipertua Dewan Rakyat Nga Kor Ming, Ketua Menteri Pulau Pinang Chow Kon Yeow, Ahli Parlimen Stampin Chong Chieng Jen, Ahli Parlimen Ipoh Barat M. Kulasegaran dan Ahli Parlimen Seputeh Teresa Kok Suh Sim.

Selain itu, Chiew turut mengumumkan pelantikan Kit Siang sebagai mentor parti, bekas pengerusi Tan Kok Wai sebagai penasihat dan Nga Kor Ming sebagai Ketua Parlimen DAP.

Dalam pada itu, Loke pada sidang media sama menyampaikan penghargaan kepada semua ahli CEC yang memberi kepercayaan kepada beliau untuk memimpin parti itu selama tiga tahun sekali gus mencorak masa depan parti yang lebih gemilang.

“Sebagai Setiausaha Agung yang baharu, saya mahu membawa pendekatan inklusif supaya setiap pemimpin memainkan peranan mereka untuk menyatupadukan kekuatan parti dan membawa parti ke era kegemilangan.

“Ini adalah permulaan ‘3G’ atau generasi ketiga. Generasi pertama Lim Kit Siang, generasi kedua Lim Guan Eng yang masih berada di CEC untuk memimpin kita dan memberi ruang kepada pemimpin 3G seperti saya, Gobind, Steven Sim dan lain-lain untuk sama-sama memimpin parti berdepan cabaran akan datang,” katanya.

Beliau berkata jawatankuasa baharu itu akan mengadakan mesyuarat dalam masa terdekat untuk melantik pemimpin lain yang tidak berpeluang bagi menganggotai CEC dan memegang jawatan di pelbagai biro parti.

Berikut senarai penuh CEC DAP untuk penggal 2022-2025:

Pengerusi Kebangsaan: Lim Guan Eng

Timbalan Pengerusi Kebangsaan: Gobind Singh Deo

Naib Pengerusi Kebangsaan: Nga Kor Ming, Chow Kon Yeow, Chong Chieng Jen, M. Kulasegaran, Teresa Kok Suh Sim

Setiausaha Agung: Anthony Loke Siew Fook

Timbalan Setiausaha Agung: Liew Chin Tong, V. Sivakumar (lantikan), Tengku Zulpuri Shah Raja Puji (lantikan)

Bendahari Kebangsaan: Fong Kui Lun

Penolong Bendahari Kebangsaan: Ng Sze Han

Setiausaha Organisasi Kebangsaan: Steven Sim Chee Keong

Penolong Setiausaha Organisasi Kebangsaan: Ng Suee Lim, Khoo Poay Tiong (lantikan)

Setiausaha Publisiti Kebangsaan: Teo Nie Ching

Penolong Setiausaha Publisiti Kebangsaan: Hannah Yeoh Tseow Suan, V. Ganabatirau (lantikan)

Setiausaha Antarabangsa: Jannie Lasimbang

Penolong Setiausaha Antarabangsa: P. Kasthuriraani

Pengarah Pendidikan Politik Kebangsaan: Wong Kah Woh

Penolong Pengarah Pendidikan Politik Kebangsaan: Wong Shu Qi

Ahli Jawatankuasa: Tan Kok Wai, Lim Lip Eng, Lim Hui Ying, Alice Lau Kiong Yieng, Chan Foong Hin, Liu Tian Khiew, Tan Hong Pin, Young Syefura Othman, Teo Kok Seong, Su Keong Siong, Wu Him Ven, Syahredzan Johan (lantikan)

Mentor Parti: Lim Kit Siang

Penasihat: Tan Kok Wai

Ketua Parlimen: Nga Kor Ming


21 sungai di tujuh negeri lebih paras waspada, amaran dan bahaya

Sebanyak 21 sungai utama di tujuh negeri merekodkan bacaan melebihi paras waspada, amaran dan bahaya, menurut rekod Jabatan Pengairan dan Saliran (JPS) yang dikemas kini sehingga jam 9 malam ini (30 Oktober 2022).

Dua daripada sungai terletak di Kedah berada pada paras melebihi bahaya dan dua di tahap amaran, setelah air melebihi paras normal, susulan hujan lebat, dan mengancam penduduk yang tinggil di pinggirnya.

Dua sungai melebihi tahap bahaya ialah Sungai Anak Bukit di Jambatan TAR di Kota Setar yang mencatat bacaan 17:00 meter (m), berbanding 1.76m paras normal, dan Sungai Chepir di Kampung Ulu Jerai Namek, Sik (44.14m/41.00m).

Dua lagi sungai yang mencatat paras amaran ialah Sungai Anak Bukit di Taman Aman, Kota Setar (2.35m/1.50m); dan Sungai Kedah di Jambatan Lebuhraya, Kota Setar (1.94m/1.30m).

Berikut adalah bacaan paras air bagi sungai di negeri-negeri lain:

Johor (enam sungai – 1 Amaran, 5 waspada)

Sarawak (empat sungai – waspada).

Pahang (tiga sungai – 2 amaran, 1 waspada)

Melaka (dua sungai – 1 amaran, 1 waspada)

Pulau Pinang (satu sungai – waspada)

Negeri Sembilan (satu sungai – waspada)


Sambut awal Ramadan: Jangan cuba rentas negeri tanpa kebenaran

Polis mengingatkan umat Islam supaya tidak cuba merentas negeri tanpa kebenaran semata-mata untuk pulang ke kampung menyambut awal Ramadan, kerana mereka boleh dikenakan saman.

Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Zainal Abidin Kasim berkata, pemeriksaan ketat di semua sekatan jalan raya (SJR) di sempadan negeri akan dipertingkatkan.

Katanya, hanya mereka yang mempunyai dokumen kebenaran merentas negeri yang lengkap dan diluluskan boleh meneruskan perjalanan.

“Saya percaya hujung minggu ini akan terdapat peningkatan pergerakan di jalan atau lebuh raya untuk pulang ke kampung bagi meraikan hari pertama Ramadan memandangkan tahun lepas mereka tidak dapat pulang kerana Perintah Kawalan Pergerakan.

“Sekiranya anggota atau pegawai polis mengesan individu cuba merentas negeri untuk balik ke kampung, tiada nasihat lagi…ambil tindakan terus,” katanya, hari ini.

Beliau berkata, penambahan jumlah SJR juga akan dilakukan bergantung kepada jumlah harian kes positif Covid-19 yang dilaporkan.

“Jika jumlah kes positif Covid-19 meningkat, kita akan tambah SJR dalam usaha meminimumkan pergerakan individu atau kenderaan agar penularandapat dikekang,” katanya.


Keabsahan MT UMNO tamat, Ahli Parlimen tak terikat arahan parti

Berikutan keputusan terbaharu Jabatan Pendaftaran Pertubuhan (RoS) membatalkan penangguhan pemilihan UMNO menyebabkan suhu politik parti itu kembali panas.

Ini disebabkan keabsahan ahli-ahli Majlis Tertinggi (MT) UMNO telah pun tamat pada 30 Jun lalu sedangkan keputusan menarik balik sokongan kepada Tan Sri Muhyiddin Yassin selaku Perdana Menteri dan kerajaan Perikatan Nasional (PN) dibuat pada 3 Ogos.

Keputusan itu kini sudah tidak mengikat ahli-ahli Parlimen UMNO dan tindakan disiplin tidak boleh diambil ke atas mereka walaupun mereka mengundi menyokong Muhyiddin dan kerajaan PN dalam sidang Parlimen, September ini. Sebaliknya UMNO perlu mengadakan pemilihan parti tahun ini atau berdepan tindakan RoS, termasuk kemungkinan penggantungan atau pembatalan parti itu.

Jika pemilihan diadakan dalam masa terdekat, kedudukan Datuk Seri Ahmad Zahid Hamidi sebagai Presiden UMNO pasti akan dicabar oleh kelompok yang sudah pasti tidak setuju dengan tindakan beliau yang besar kemungkinan akan diketuai oleh Datuk Seri Ismail Sabri Yaakob.

Melalui kedudukan beliau sebagai Naib Presiden terkanan dan pengaruh selaku Timbalan Perdana Menteri, adalah tidak mustahil beliau akan disokong oleh ahli-ahli UMNO yang kurang bersetuju dengan keputusan Zahid yang dilihat cacamarba.

Jika ahli-ahli Parlimen UMNO memilih untuk tidak menyokong usul percaya kepada Muhyiddin, bukan sahaja Muhyiddin perlu meletak jawatan tetapi seluruh Kabinet termasuk menteri dan timbalan menteri UMNO akan terbubar dengan sendiri seperti berlaku bila Tun Dr Mahathir Mohamad meletak jawatan.

Jika pilihan raya umum terpaksa diadakan dalam situasi krisis jangkitan Covid-19 semakin memuncak, pastilah kesudahannya tidak akan memberikan manfaat kepada rakyat khususnya penyokong dan ahli UMNO.

Sebaliknya nanti UMNO pula yang akan dipersalahkan oleh rakyat disebabkan tindakan menarik sokongan yang membawa negara ke kancah politik sekali lagi, sekali gus mengingkari titah Yang di-Pertuan Agong supaya jangan berbuat begitu.

Mungkin inilah strategi sebenar Zahid yang terus mahu menguasai UMNO dengan memastikan Ismail Sabri dan lain-lain menteri UMNO tidak mempunyai apa-apa kelebihan berbanding dirinya untuk mempertahan jawatan Presiden dalam pemilihan parti.

Apakah keuntungan kepada UMNO jika membuat pilihan menolak Muhyiddin dan kerajaan PN ketika pandemik semakin memuncak? Rakyat pasti akan menyalahkan UMNO sebagai parti gila kuasa jika terbubarnya Parlimen.

Mungkin wujud kumpulan yang takut Zahid tidak memberi watikah sebagai calon pilihan raya umum (PRU) nanti tetapi andai kata berlakunya pemilihan UMNO dalam masa terdekat dan Ismail Sabri menang dalam jawatan Presiden, situasi pasti berubah.

Di sini perlu diingatkan, pemimpin datang dan pergi, yang tinggal adalah prinsip parti. Diharapkan ahli-ahli UMNO akan kekal menyayangi bangsa dan negara daripada membiarkan diri dipergunakan untuk memenuhi agenda pemimpin bermasalah. Adalah lebih bijaksana untuk UMNO bersabar dalam kerajaan daripada kembali ke pembangkang.

Persoalan paling menarik perlu difikirkan, jika kumpulan Zahid berjaya dalam krisis ini, apa akan berlaku kepada UMNO dan ke mana haluan parti selepas itu?

Paling besar kemungkinan, Zahid kekal sebagai Presiden tetapi UMNO tetap menjadi pembangkang kerana tidak mungkin Zahid boleh menjadi perdana menteri atau timbalan perdana menteri.

Ini kerana UMNO sendiri sudah membuat keputusan menolak kerjasama dengan PKR dan DAP manakala PKR dan DAP sendiri pasti tidak akan menyokong beliau atau kumpulannya yang mempunyai pertuduhan di mahkamah.

Andai berlaku PRU, akan wujud pertandingan empat penjuru atau lebih dalam sesebuah kawasan Parlimen mahupun Dewan Undangan Negeri. Adakah dalam pertandingan empat penjuru atau lebih ini akan memenangkan mana-mana komponen parti untuk lebih berdominasi selepas PRU?

Mungkin kali ini tiada mana-mana komponen parti akan menang dengan majoriti mudah. Mungkin satu pembentukan komponen penjajaran baharu perlu dibuat dalam pembentukan kerajaan nanti. Tidakkah selepas UMNO mengkhianati PN, tidak mungkin parti-parti komponen bekerjasama lagi dengan UMNO selepas PRU?

Dalam PRU nanti, adakah UMNO akan bertanding sendiri di bawah jenama UMNO atau di bawah jenama Barisan Nasional (BN) dan adakah UMNO akan mampu menang besar jika bertanding sendiri? Dengan melihat kepada MCA, MIC dan Parti Bersatu Rakyat Sabah (PBRS) yang lebih rapat dengan PN daripada BN, malah dengan pemimpin mereka mempersoalkan secara terbuka keputusan UMNO di bawah Zahid, saya tidak nampak bagaimana BN boleh bertahan.

Pada hemat saya, jika Zahid terus-terusan membuat pelbagai keputusan mengikut kepala sendiri tanpa berunding terlebih dahulu dengan parti-parti komponen, maka BN hanya menunggu masa untuk runtuh membiarkan UMNO terkapai sendirian.

Itulah pun imej UMNO sekarang, sebuah parti yang perasan masih besar, masih dominan dan masih perkasa sehinggakan semua parti lain mahu diperlekehkan. Siapa yang mahu berkawan dengan parti berimej begini? Dalam keadaan tersepit nanti, tidak ada harga dirikah UMNO untuk mengemis kerjasama dengan DAP dan PKR yang selama ini sering dibalun?

Dr Iskandar Hasan Tan Abdullah
Pensyarah Kanan di Fakulti Sains Pentadbiran & Pengajian Polisi, Universiti Teknologi Mara (UiTM) Kelantan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ejen produk kosmetik yang diculik berjaya diselamatkan: Polis

Seorang ejen jualan produk kosmetik, Rosnazirah Mohd Naim, yang diculik oleh sekumpulan lelaki di rumahnya di Tumpat, Kelantan, pada 13 Sept lepas berjaya diselamatkan dan dibawa pulang ke tanah air hari ini.

Ketua Polis Negara, Tan Sri Acryl Sani Abdullah Sani, dalam kenyataan malam ini, berkata mangsa berusia 36 tahun itu diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu, menurut laporan Bernama.

Beliau berkata PDRM menzahirkan setinggi-tinggi penghargaan kepada Polis Diraja Thailand dan Kedutaan Malaysia di negara berkenaan atas kerjasama dan bantuan dalam usaha menyelamatkan mangsa.

Menurutnya, tujuh lelaki tempatan ditahan di sekitar Kelantan, Selangor dan Kuala Lumpur bagi membantu siasatan kes berkenaan dan mereka disiasat mengikut Seksyen 3 (1) Akta Culik 1961.

Acryl Sani berkata sebuah kenderaan yang dipercayai digunakan untuk menculik mangsa turut dirampas.

Dalam kejadian 13 Sept lepas, mangsa diculik oleh beberapa lelaki dari rumahnya di Kampung Semat Jal, Tumpat pada jam 5.10 petang.

Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek.


Pekebun Musang King tanpa geran di Raub tolak terma penyelesaian

Tawaran penyelesaian pihak Royal Pahang Durian Resources PKPP Sdn. Bhd. (RPDR-PKPP) ditolak pekebun Musang King tanpa geran di Raub.

Pengerusi umpulan mewakili pekebun Musang King tanpa geran itu, Wilson Chang mendakwa terma-terma penyelesaian bersifat berat sebelah seperti menetapkan harga tetap yang jauh murah daripada pasaran, memaksa pekebun menjual semua durian kepada kilang syarikat terbabit yang belum dibina, menurut laporan Utusan Malaysia.

“Lanjutan itu, mereka mencapai resolusi bahawa rundingan tersebut perlu berdasarkan prinsip rakan setara, ini bermakna segala syarat kontrak dan penandatanganan kontrak harus berdasarkan persetujuan kedua-dua pihak.

“Tambahan pula, perdagangan bebas perlu dijamin bagi suasana persaingan yang sihat. Aktiviti penjualan durian kepada pihak syarikat haruslah bebas daripada unsur paksaan.

“Pekebun-pekebun juga sudi membayar kadar cukai tanah yang 20 kali lebih daripada kadar cukai yang ditetapkan dalam Warta Negeri Pahang 2019. Mereka juga sedia untuk membayar kos tahunan pemeliharaan alam sekitar untuk mewujudkan industri durian dan persekitaran yang lestari,” kata Pengerusi Save Musang King Alliance (Samka) itu.

Terdahulu, kira-kira 500 pekebun berhimpun di Sungai Ruan semalam.

Chang berkata, perhimpunan itu juga mencapai resolusi untuk meneruskan semakan kehakiman atas alasan bahawa syarat-syarat baharu yang ditawarkan RPDP-PKPP masih tidak dapat menjamin kepentingan pekebun-pekebun Musang King.

Beliau dalam pada itu berkata, Samka juga berasa kesal kerana wakil RPDR-PKPP menolak menghadiri perhimpunan tersebut melalui surat rasmi daripada firma peguam.

“Syarikat RPDR-PKPP tidak pernah menganjurkan sesi townhall dengan pihak pekebun, malah enggan merebut peluang ini untuk berdialog.

“Ia adalah jelas bahawa syarikat swasta tersebut langsung tidak berniat untuk mencapai solusi menang-menang dengan pekebun-pekebun tetapi hanya berfokus kepada keuntungannya sahaja,” katanya.

Pada 27 Januari lalu, Menteri Besar, Datuk Seri Wan Rosdy Wan Ismail dalam kenyataannya menasihatkan pekebun durian Musang King di Sungai Ruan, Sungai Chalit, Sungai Klau dan Tranum di Raub yang terlibat dengan permohonan semakan kehakiman di Mahkamah Tinggi Kuantan supaya menimbang semula sama ada untuk meneruskan atau tidak tindakan permohonan semakan kehakiman tersebut.


Selepas Muhyiddin gesa tangani isu inflasi dan nilai ringgit, baharu Anwar desak

Datuk Seri Anwar Ibrahim kini menggesa supaya kerajaan segera mengambil langkah menangani isu inflasi dihadapi rakyat dan kejatuhan nilai ringgit, malah mahu membahaskan isu tersebut di Parlimen nanti.

Gesaan Ketua Pembangkang itu hadir selepas Pengerusi Perikatan Nasional (PN) Tan Sri Muhyiddin Yassin membangkitkan isu sama, malah sudah memberi cadangan menerusi Majlis Pemulihan Negara (MPN) tetapi tidak diendahkan oleh kerajaan.

Dalam kenyataannya, Presiden PKR itu mendakwa dua isu tersebut sebagai penting kerana ia memberi kesan kepada kehidupan rakyat, perkara sama dibangkitkan oleh Muhyiddin sebelum ini tetapi sebaliknya pemimpin UMNO menunding jari menyalahkan kegagalan itu kepada MPN walaupun tidak mempunyai kuasa eksekutif untuk menanganinya menerusi pelaksanaan.

Malah, peningkatan inflasi dan kejatuhan nilai ringgit ketika ini adalah terburuk jika dibandingkan semasa era penularan Covid-19 tetapi Anwar bersama anak muridnya, Datuk Seri Ahmad Zahid Hamidi masih bersepakat untuk menjatuhkan kerajaan diterajui Muhyiddin sebelum ini.

Malah episod krisis politik dengan mendakwa kerajaan sebelum ini gagal tidak pula dibangkitkan oleh pembangkang seperti sebelum ini dilakukan oleh Anwar bersama Zahid.

“Saya telah mengutuskan surat kepada Perdana Menteri selaku Ketua Majlis Dewan Rakyat bagi mengambil tindakan segera untuk menangani krisis kenaikan harga barang dan kejatuhan parah mata wang negara yang menjejaskan kehidupan rakyat.

“Permasalahan ini ternyata amat mengesankan rakyat serta negara dan ia perlu ditangani dengan kadar segera,” katanya dalam satu kenyataan.

Anwar mahu isu inflasi dan kejatuhan nilai ringgit dibahas semasa sesi sidang Dewan Rakyat nanti, malah sudah mengutuskan usul berhubung perkara tersebut.

“Justeru itu, saya mencadangkan sama ada kerajaan untuk membawa usul khas terkait permasalahan ini atau memberi laluan kepada saya selaku Ketua Pembangkang untuk mengemukakannya.

“Saya turut mencadangkan agar permasalahan ini diberi keutamaan untuk dibahaskan dalam minggu pertama sidang parlimen yang akan bermula 3 Oktober depan,” katanya lagi.

Terdahulu, Muhyiddin menggesa kerajaan memandang serius isu kejatuhan nilai mata wang ringgit dan mencari langkah segera bagi mengelak ia menjadi lebih parah.

“Isu kejatuhan nilai ringgit juga tidak dipandang serius. Perdana Menteri tidak tampil menjelaskan langkah-langkah yang akan diambil oleh kerajaan untuk membendung kejatuhan nilai ringgit.

“Malah dikatakan ini bukan masalah besar. Kononnya, Malaysia tidak berada dalam krisis. As if everything is okay.

“Saya tahu tidak semuanya okay di luar sana,” katanya sebelum ini.

Jelas Muhyiddin, kejatuhan ringgit memberi kesan secara langsung terhadap harga barang makanan memandangkan nilai import makanan sahaja mencecah RM63 bilion dan perkara ini pastinya bukan sesuatu yang baik kepada rakyat.

“Malaysia mengimport sebahagian besar bahan makanan. Tahun lalu, nilai import bahan makanan sahaja mencecah RM63 bilion.

“Jika nilai ringgit terus merudum, harga barangan makanan akan menjadi lebih mahal.

“Is this okay? No, it is not okay,” katanya lagi.

Bagaimanapun, Muhyiddin berkata semua faktor ini tidak dipandang sebagai isu penting yang perlu ditangani dan mungkin disebabkan faktor tersebut rakyat yang berpuas hati dengan prestasi Perdana Menteri Datuk Seri Ismail Sabri Yaakob hanya 35 peratus.

“Nampaknya, Perdana Menteri tidak memandang semua isu ini sebagai sesuatu yang penting.

“Mungkin kerana itulah hanya 35 peratus rakyat berpuas hati dengan prestasi Perdana Menteri pada masa ini. Aspek pengurusan ekonomi negara mencatatkan prestasi terburuk dengan hanya 18 peratus berpuas hati,” katanya.


UMNO kini hanya tinggal kaki bodek, kata Noh Omar

Bekas Pengerusi UMNO Selangor, Tan Sri Noh Omar menyifatkan parti lamanya itu kini hanya ditunjangi pemimpin kaki bodek.

Beliau yang juga bekas Ahli Parlimen Tanjung Karang berkata parti Melayu itu juga hanya gah pada nama namun sudah tidak berbisa.

“Saya sayang UMNO. Masakan tidak, sudah lebih 30 tahun saya berjuang dalam UMNO demi orang Melayu dan rakyat.

“Namun UMNO kini hanya tinggal kaki bodek, (yang) kalah dalam pemilihan ketua bahagian dan cawangan.

“Lokman Adam, Isham Jalil di peringkat bahagian pun mereka tak dapat menang macam mana UMNO kata itu suara akar umbi,” katanya, lapor BH.

Mengulas lanjut, Noh berkata sudah menjadi amalan UMNO memecat pemimpin yang tidak bersetuju dengan pemimpin semasa

Namun, Umno kini hanya tinggal kaki bodek, kalah dalam pemilihan ketua bahagian dan cawangan.

“Lokman Adam, Isham Jalil, di peringkat bahagian pun mereka tak dapat menang macam mana Umno kata itu suara akar umbi,” katanya seperti dilaporkan BH.

“Jika dilihat, di negara ini kebanyakan pemimpin parti politik utama kini adalah dari UMNO. Tun Dr Mahathir, bekas Presiden UMNO, Tan Sri Muhyiddin, Anwar Ibrahim, Shafie Apdal, semua itu orang UMNO.

“Mereka pernah pegang jawatan dalam UMNO tetapi apabila tidak setuju dengan pemimpin pada masa itu, mereka dipecat atau letak jawatan dan teruskan kerjaya politik mereka dengan pasukan (parti) lain.

“Sekarang giliran saya dipecat, ketika saya berada dalam UMNO. Saya tak boleh bercakap lebih, akan dipecat. Jadi mereka yang masih dalam UMNO jangan gembira sangat, apabila pemimpin UMNO bertukar, nasib mereka belum tentu lagi,” katanya.

Pada 28 Januari lalu, UMNO menggantung keahlian Noh disebabkan 16 pertuduhan dihadapinya kerana mensabotaj parti pada Pilihan Raya Umum ke-15 (PRU-15).

Noh bagaimanapun meminta supaya keahliannya digugurkan selepas UMNO membuat keputusan untuk menggantung keahliannya.

Sabtu lalu, Noh berikrar akan menjadikan Tanjong Karang sebagai kubu kuat PN.


Hasil siasatan Pandora Papers dibentang di Parlimen: Wan Junaidi

Kerajaan memberi jaminan hasil siasatan Pandora Papers yang dikatakan membabitkan beberapa pemimpin negara, akan dibentangkan di PArlimen setelah siasatan selesai dilakukan.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar juga memberi jaminan kerajaan akan menjalankan siasatan yang telus setelah arahan dikeluarkan kepada pelbagai agensi, termasuk Suruhanjaya Pencegahan Rasuah Malaysia (SPRM), polis dan Bank Negara Malaysia (BNM) .

“Saya bagi jaminan yang Perdana Menteri akan mengeluarkan arahan kepada semua agensi yang terlibat seperti SPRM, BNM dan JSJK untuk melakukan siasatan.

“Kita akan bincang untuk menetapkan satu tarikh yang sesuai untuk membawa hasil siasatan ke Parlimen selepas keputusan akhir diperolehi,” katanya menjawab soalan tambahan Datuk Seri Anwar Ibrahim (PH-Port Dickson) mengenai pendedahan Pandora Papers.

Antara nama rakyat Malaysia yang didedahkan Pandora Papers termasuk Presiden UMNO Datuk Seri Ahmad Zahid Hamidi dan ahli perniagaan Tiong Hiew King dan Tiong Ik King, Larry Low Hock Ping dan Goh Gaik Ewe serta Lim Kok Thay.

Mengulas lanjut Wan Junaidi berkata, kerajaan akan memberi ruang kepada mereka yang terlibat dalam laporan Pandora Papers untuk memberi penjelasan dalam sidang Parlimen nanti.

Sementara itu menjawab soalan asal mengenai pemantauan terhadap transaksi wang keluar negara secara haram serta nilai wang haram yang telah dikeluarkan sejak 2008 hingga kini, beliau berkata, penggunaan akaun luar pesisir bukanlah suatu kesalahan di bawah undang-undang Malaysia dan tindakan akan diambil sekiranya terdapat bukti berkaitan salah laku jenayah mana-mana individu atau syarikat.

“Dalam pendedahan Pandora Papers, International Consortium of Investigative Journalists (ICIJ) hanya menyenaraikan siapa yang pernah atau sedang memiliki saham atau menjadi pengarah dalam syarikat di luar negara atau ‘offshore’.

“Sebagaimana yang saya sebutkan tadi, penggunaan akaun luar pesisir semata-mata bukanlah suatu kesalahan di bawah undang-undang Labuan kecuali terdapat bukti berkaitan salah laku jenayah mana-mana individu atau syarikat,” katanya.

Beliau menjelaskan, orang ramai seringkali keliru dengan ICIJ Global Financial Integrity (GFI), sedangkan kedua-dua organisasi adalah berbeza meskipun berpusat di Washington.

“GFI merupakan organisasi yang terdiri daripada kumpulan penganalis ekonomi yang membuat pendedahan berkaitan aliran keluar wang haram dengan aktiviti trade mispricing oleh syarikat-syarikat pengimport atau pengeksport dan Multi National Company (MNC) untuk mengelakkan cukai.

Merujuk kepada laporan pihak The Coverage berkaitan pengaliran keluar dana sebanyak RM1.8 trillion dan nama individu lain seperti ahli-ahli keluarga bekas perdana menteri, katanya, laporan itu sebenarnya tidak merujuk kepada Pandora Papers semata-mata.

Sebaliknya kata beliau, maklumat pengaliran dana tersebut dinyatakan dalam laporan GFI manakala nama-nama tambahan tersebut adalah daripada pendedahan-pendedahan lain oleh ICIJ seperti Paradise Papers dan Panama Papers.

“Laporan GFI mengenai aliran keluar kewangan haram bagi Malaysia adalah terlebih nyata (overstated) kerana ianya tidak mengambil kira ‘Rotterdam effect’ serta menganggap ‘errors and omissions’, yang timbul akibat percanggahan dalam proses kompilasi data sebagai bersamaan dengan aliran kewangan haram.

“Justeru, mengaitkan pendedahan yang dibuat oleh ICIJ dan laporan yang dikeluarkan oleh GFI adalah sesuatu yang kurang tepat dan boleh mengelirukan kerana kedua-duanya merupakan organisasi yang berbeza dengan pelaporan yang berbeza,” katanya.

Wan Junaidi berkata, dalam hal ini, kerajaan tidak akan mengganggu pihak berkuasa sekiranya terdapat laporan terhadap mana-mana pihak atau individu yang memerlukan siasatan lanjut dijalankan terhadapnya.

“Sebagai makluman juga, BNM telah meningkatkan pemantauan dan perisikan dalam mengesan aktiviti kiriman wang tanpa lesen. Ini menyumbang kepada peningkatan aktiviti penguatkuasaan menyasarkan aktiviti kiriman wang tanpa lesen samada aktiviti bersindiket dan juga operator-operator runcit.

“Bagi tempoh 2017 hingga 2020, tindakan penguatkuasaan telah dipertingkatkan dengan 64 kes telah didakwa di mahkamah, melibatkan lebih RM11 juta jumlah denda dan melucutkan harta,” jelasnya.


Isu klip audio: MKT akan bincang tindakan terhadap Zahid

Mesyuarat Majlis Kerja Tertinggi (MKT) yang dijangka diadakan bulan Ramadan ini dijangka membincangkan tindakan yang bakal diambil terhadap Presiden UMNO, Datuk Seri Ahmad Zahid Hamidi berhubung kontroversi klip audio yang tular baru-baru ini.

Sumber Agenda Daily memberitahu, suara akar umbi yang mahu penjelasan berhubung klip audio tersebut akan dibawa ke meja mesyuarat dan kemungkinan Ahli Majlis Tertinggi akan mendesak Zahid meletak jawatan atau mencadangkan pemangku sementara jawatan Presiden parti.

“Mesyuarat MKT akan mendengar suara akar umbi yang mendesak supaya Presiden memberikan penjelasan berhubung isu klip audio.

“Sejak tular klip tersebut, Zahid tidak memberikan penjelasan yang sewajarnya yang diharapkan dapat mengurangkan kekeliruan diperingkat akar umbi… ramai ahli-ahli UMNO di akar umbi yang sudah mula marah dan tidak berpuas hati dengan sikap berdolak-dalik Presiden,” kata sumber UMNO itu.

Satu ketetapan mungkin akan dibuat dalam mesyuarat kali ini, kemungkinan Zahid bakal berdepan satu tindakan tegas yang pahit untuk diterima tetapi isu klip audio tersebut sukar untuk dimaafkan oleh akar umbi, jelas sumber.

“Tindakan sama ada mendesak Zahid meletak jawatan atau mencari seseorang untuk memangku jawatan Presiden mungkin topik hangat yang akan dibangkitkan dalam mesyuarat nanti.

“Sekiranya tidak ada satu keputusan konkrit yang dibuat, kemungkinan UMNO akan karam… hal ini disebabkan banyak pergolakan dalaman akan menyebabkan UMNO semakin lemah,” katanya lagi.

Jika sebelum ini MKT dijangka akan hanya membincangkan berhubung pemilihan parti, bagaimanapun perkembangan senario politik semasa selepas tular klip audio menyebabkan banyak pihak mula memberi desakan yang lebih kuat terhadap Zahid.

Menurut sumber itu lagi, Zahid dilihat bimbang penentangan yang bakal dihadapinya dalam mesyuarat MKT nanti namun itu adalah realiti yang perlu dihadapinya dan beliau harus sedar dirinya sudah tidak lagi dihormati dalam parti.

“MKT akan dengar penjelasan Zahid, ia bergantung sejauh mana Zahid dapat menjernihkan keadaan yang sudah semakin keruh berpunca daripada penularan klip audio tersebut.

“Hampir setiap pelosok negara semua ahli UMNO mula membincangkan perbualan dalam klip audio tersebut… mereka nyata kecewa apabila Presiden sendiri sanggup bersekongkol dengan sebelah pihak sana (pembangkang),” katanya lagi.

Terdahulu, Setiausaha Agung UMNO, Datuk Seri Ahmad Maslan memberitahu mesyuarat MKT akan diadakan pada bulan Ramadan, tetapi tarikh mesyuarat itu belum ditetapkan buat masa ini.

Mesyuarat MKT kali ini dianggap penting selepas perkembangan semasa berhubung kemelut dalaman UMNO ekoran penularan klip audio pakatan sulit antara Zahid dengan Ketua Pembangkang, Datuk Seri Anwar Ibrahim.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Menteri buat kecoh di KLIA demi wanita warga China semalam

Gara-gara ingin ‘menyelamatkan’ wanita warga China yang dinafikan daripada memasuki negara ini, seorang menteri bertindak menceroboh masuk balai ketibaan antarabangsa di Lapangan Terbang Antarabangsa Kuala Lumpur (KLIA), petang semalam.

Memetik laporan BebasNews, wanita itu dinafikan memasuki negara ini setelah tiba semalam namun tidak dinyatakan alasannya.

Menurut laporan itu, menteri berkenaan yang mendapat tahu mengenai tahanan itu telah ke KLIA dan memasuki dewan ketibaan tanpa memohon pas.

“Bila dihalang, dia menggunakan kuasa menterinya dan marah Polis Bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba semalam,” dakwa satu sumber portal tersebut.

Laporan turut menyebut kejadian itu bukan kali pertama berlaku sebaliknya sudah berlaku dua kali sebelum ini oleh menteri sama yang ‘menyelamatkan’ individu luar ditahan masuk namun tidak dapat dipastikan ia melibatkan warga China atau negara lain.

Sementara itu, Menteri Pengangkutan, Anthony Loke mengesahkan masih belum menerima laporan berkait kejadian itu.


4 bulan tiada ketua audit negara, kerajaan beria mahu bahas LKAN 2021

Ahli Parlimen Perikatan Nasional (PN) mempertikaikan tindakan kerajaan yang beria mahu membahaskan Laporan Ketua Audit Negara (LKAN) 2021 di Dewan Rakyat sedangkan jawatan ketua audit negara sudah hampir empat bulan masih belum diisi.

Ahli Parlimen Masjid Tanah, Datuk Mas Ermieyati Samsudin berkata kerajaan sepatutnya memberi perhatian kepada kekosongan itu yang perlu diisi segara.

“Perkara yang patut diberi perhatian ialah mengenai (jawatan) ketua audit negara dah empat bulan tidak diisi, yang itu patut diberi perhatian oleh pihak kerajaan.

“Bagaimana kita nak bincang soal ini (bahas LKAN 2021) kalau ketua audit negara pun tidak ada?,” katanya pada sidang media di Parlimen, hari ini.

Sebelum ini kecoh di Dewan Rakyat apabila pembangkang membantah untuk membahaskan LKAN 2021.

Sementara itu, pada sidang media sama, Ketua Whip Perikatan Nasional (PN), Datuk Seri Takiyuddin Hassan mendakwa kegagalan kerajaan melantik ketua audit baharu kerana takut diaudit.

“Nampak kerajaan pada hari ini takut diaudit sebab itu tak lantik ketua audit negara,” katanya.

Ketika membantah perbahasan LKAN 2021 itu, Takiyuddin yang juga Ahli Parlimen Kota Bharu berkata

“Semakan kami sepanjang perjalanan Dewan Rakyat tidak pernah LKAN dibentang dibahaskan hanya dibentangkan,” katanya.

Laporan itu dipercayai berkait audit bagi tahun ketika wabak Covid-19 melanda di mana pengisytiharan darurat dibuat di bawah pentadbiran Tan Sri Muhyiddin Yassin.

Setelah hampir sejam berlaku pertikaman lidah antara blok kerajaan dan pembangkang, akhirnya Yang diPertua Dewan Rakyat , Tan Sri Johari Abdul memutuskan laporan itu perlu dibahaskan kerana prosiding Jawatankuasa Kira-Kira Wang Negara (PAC) yang meneliti LKAN tidak terbuka kepada umum.


Seorang warga Malaysia antara 21 kes baharu Covid Singapura

Singapura mencatatkan 21 kes baharu Covid-19 dan seorang lelaki warga Malaysia antara dikenalpasti dijangkiti pandemik itu, menurut kenyataan Kementerian Kesihatan republik itu.

Lelaki tersebut tiba dari Malaysia bagi membantu pihak polis dalam satu siasatan kes yang dilabel sebagai kes 61293.

Rakyat Malaysia itu adalah memegang Pas Lawatan Jangka Pendek dan tidak bergejala.

Setakat tengah hari Isnin, Singapura merekodkan sebanyak 21 kes baharu, semuanya diimport, menjadikan jumlah jangkitan akibat COVID-19 di republik itu sebanyak 60,321.

Sehingga kini, kementerian mengklasifikasikan 3,478 daripada kes yang dilaporkan sebagai kes import, 2,332 kes dalam komuniti dan 54,511 melibatkan penghuni di dalam asrama.

Sehingga kini, 30 orang telah meninggal dunia akibat komplikasi Covid-19 di republik itu.


Polis Melaka siasat video tular bungkusan makanan terselit wang RM50

Polis Melaka menafikan penyebaran gambar bantuan bungkusan makanan yang diselitkan bersama wang tunai RM50 mempunyai kaitan dengan aktiviti meraih undi melibatkan parti politik sempena Pilihan Raya Negeri (PRN) Melaka pada 20 Nov ini.

Ketua Jabatan Siasatan Jenayah Melaka ACP Azlan Abu berkata sebaliknya berdasarkan siasatan yang dijalankan, bungkusan makanan itu merupakan bantuan makanan kepada warga emas dan kejadian dilaporkan berlaku di luar Melaka.

“Hasil semakan Polis Melaka, terdapat sebuah video berkenaan kejadian itu menunjukkan agihan bantuan makanan dan wang tunai RM50 kepada orang-orang tua, namun tidak terkesan sebarang aktiviti meraih undi atau apa-apa lambang atau elemen parti politik di dalam kandungan video tersebut.

“Sehingga kini pihak polis tidak menerima sebarang laporan dibuat berkenaan kejadian tersebut,” katanya dalam satu kenyataan lapor Bernama hari ini.

Semalam tular di media sosial tentang beberapa bungkusan makanan diselitkan wang tunai RM50 setiap satu dan keterangan gambar mendakwa ia berlaku di Melaka serta terdapat komen mengatakan program bantuan itu berunsurkan politik dan bertujuan meraih undi.

Azlan berkata satu kertas siasatan telah dibuka di bawah Seksyen 233 Akta Komunikasi dan Multimedia 1998 kerana menyebarkan berita palsu atau tidak sahih yang memperuntukkan hukuman denda tidak melebihi RM50,000 atau setahun penjara atau kedua-duanya sekali.

Beliau berkata individu yang mempunyai maklumat atau mengetahui tentang kejadian tersebut diminta berhubung dengan Pegawai Penyiasat Insp Md Assyukri Saini di talian 016-7530492 bagi membantu siasatan lanjut.

“Sehubungan itu, orang ramai diingatkan agar tidak menyebarkan sebarang maklumat tidak sahih demi kepentingan sendiri kerana tindakan tegas akan diambil tanpa kompromi,” katanya.


Bajet 2022:  Kerajaan perlu perkasa pembangunan wanita

Usaha untuk memperkasakan wanita telah dimaktubkan sebagai sebahagian daripada agenda utama kerajaan sejak pelancaran Pelan Kebangsaan Malaysia pada awal tahun 1980-an lagi.

Komitmen kerajaan terhadap pembangunan wanita di negara ini terus diperkasakan melalui pelan pembangunan yang ditambah baik secara lebih tersasar.

Pada tahun 2004, kerajaan mengumumkan perlaksanaan dasar 30 peratus keterlibatan wanita memegang jawatan kepimpinan utama dan sebagai pembuat keputusan di sektor awam. Pelaksanaan polisi ini menyaksikan penglibatan wanita pada peringkat kepimpinan dan pembuat dasar di sektor awam meningkat kepada 37.6 peratus pada Mei 2019 berbanding dengan 18.8 peratus pada tahun 2004.

Keberkesanan wanita menerajui kepimpinan utama negara membuka mata kerajaan untuk memperluas dasar 30 peratus keterlibatan wanita sebagai pembuat keputusan ke sektor korporat. Ibarat bulan jatuh ke riba, pelancaran polisi ini memberikan impak yang sangat signifikan terhadap keberadaan wanita dalam sektor korporat. Kesannya, penglibatan wanita sebagai ahli lembaga pengarah di 100 buah syarikat berkaitan dengan kerajaan yang tersenarai di Bursa Malaysia meningkat kepada 26.4 peratus pada tahun 2019 berbanding dengan 19.2 peratus pada tahun 2017.

Dalam pada itu, Rancangan Malaysia Kesebelas (RMK-11) 2016 ‒ 2020 membuka ruang kepada wanita untuk lebih aktif dalam pasaran buruh apabila KPTB wanita dinaikkan kepada 56.5 peratus pada tahun 2020 berbanding dengan 54.3 peratus (2016).

Kemampuan wanita sebagai pembuat keputusan terbukti apabila semakin banyak wanita menggalas tugas utama kepimpinan negara. Tan Sri Dr. Zeti Akhtar Aziz ialah satu nama besar dalam bidang ekonomi dan tokoh yang menjadi inspirasi bukan sahaja kepada wanita malahan juga lelaki. Sementara itu, pelantikan Tan Sri Profesor Dr. Mazlan Othman sebagai Pengarah Hal Ehwal Angkasa Lepas PBB di Vienna, Austria, dari Oktober 1999 hingga Jun 2001 juga membuka mata dunia akan kemampuan wanita Malaysia dalam bidang sains. Nyata sekali, pelantikan ini bukan sahaja memberikan pengiktirafan kepada wanita, malahan juga kepada Malaysia khususnya.

Di samping itu, statistik JPM juga memperlihatkan Kadar Luar Tenaga Buruh Wanita (4882.5) pada suku tahun pertama tahun 2020 adalah lebih tinggi berbanding dengan lelaki (2280.7).

Istilah Luar Tenaga Buruh merujuk bilangan penduduk yang tidak dikelaskan sebagai bekerja atau menganggur, iaitu suri rumah, pelajar (termasuk mereka yang akan melanjutkan pelajaran), mereka yang telah bersara atau tidak berkeupayaan dan mereka yang tidak berminat untuk mencari pekerjaan.

Persoalannya, mengapakah banyak wanita memilih untuk menjadi suri rumah atau tidak bekerja? Mungkinkah wanita sudah bosan dengan diskriminasi di tempat kerja yang lebih berpihak kepada lelaki sedangkan komitmen yang diberikan adalah lebih tinggi?

Pun begitu, sumbangan wanita sebagai pemain industri dalam pelbagai bidang sememangnya memberikan impak yang besar terhadap pembangunan negara. Bermula dari pasca kemerdekaan hingga era Wawasan 2020, nama wanita Malaysia semakin menyerlah di persada antarabangsa.

Justeru, kerajaan disaran bersikap lebih responsif dan tidak menyisihkan golongan wanita dalam pembentangan Bajet 2022.

Ini kerana, golongan wanita sudah lama tidak diberi perhatian atau ditanyakan khabar ketika dihimpit situasi pandemik Covid-19, jelas Presiden dan Pengasas Pertubuhan Pembangunan Kendiri Wanita dan Gadis, Low Ngai Yuen.

“Adakah kita cukup terbela? Kita sememangnya terbela, tetapi adakah kita (golongan wanita) cukup terbela? Belum lagi.

“Jadi, saya masih ingin menyarankan supaya kerajaan melihat belanjawan yang lebih responsif kepada wanita. Wanita memang ketinggalan, terutama disebabkan oleh pandemik Covid-19.

“Jadi untuk memastikan kita merealisasikan konsep Keluarga Malaysia, di mana wanita memainkan peranan yang sangat penting, kita juga mesti melihat daripada segi akses kepada banyak bidang yang sebenarnya wanita hari ini masih lagi belum mencapai secara saksamanya,” ujarnya.

Ngai Yuen turut menegaskan bahawa tiada bezanya di antara kaum lelaki dan wanita kerana mereka juga memerlukan perhatian segera.

“Wanita kehilangan punca pendapatan lebih senang daripada kaum lelaki. Kita juga perlukan perhatian segera dari segi tambahan tanggungjawab kerana ada penjagaan kanak-kanak, ada penjagaan warga emas yang kini diletakkan di atas bahu wanita.

“Dan disebabkan itu, wanita lebih susah untuk keluar mencari kerja dan menambah pendapatan keluarga.

“Kita juga perlu lihat dari segi akses untuk kesihatan dan kesejahteraan wanita tersebut, disebabkan lama kita dalam pandemik dan tidak bertanya khabar atau pun bertanyakan tentang kesejahteraan wanita,” tambahnya.

Dalam pada itu, Pertubuhan Pertolongan Wanita (WAO) berharap Bajet 2022 yang akan dibentangkan nanti tidak mengetepikan golongan wanita, keluarga dan komuniti rentan selain harus menangani masalah jurang gender yang semakin meruncing dalam masyarakat akibat pandemik Covid-19.

Berikutan itu, WAO menggariskan tiga cadangan yang harus diberi keutamaan oleh kerajaan dalam usaha pemulihan negara.

Cadangan pertama ialah memperkasakan perkhidmatan sokongan sedia ada menerusi belanjawan berkenaan untuk membantu mangsa kes keganasan domestik dan keganasan berdasarkan gender.

“Dalam tempoh dua tahun lalu, kita melihat pelbagai pelaksanaan perintah kawalan pergerakan (PKP) dan rakyat diarahkan duduk di rumah dalam usaha menguruskan pandemik. Ini memburukkan lagi situasi yang membabitkan keganasan domestik dan keganasan berdasarkan gender di seluruh Malaysia,” kata WAO dalam satu kenyataan.

Cadangan kedua adalah pendekatan responsif gender dalam menangani isu pengangguran dan keselamatan pekerjaan.

“Insentif dan subsidi harus disediakan untuk menangani masalah pengambilan yang kurang peka terhadap gender dan sokongan penjagaan anak-anak, merapatkan jurang dalam pengambilan pekerja yang semakin meruncing akibat pandemik,” katanya.

Cadangan terakhir adalah supaya kerajaan melaksanakan perkhidmatan penjagaan mental yang lebih kukuh selain mewujudkan akses dan meningkatkan kesedaran khususnya dalam kalangan wanita dan kanak-kanak.

“Kami menggesa kerajaan mempertimbangkan semua cadangan ini bagi memastikan Belanjawan 2022 menyediakan sokongan kepada rakyat yang paling terkesan oleh pandemik,” kata pertubuhan itu.


Ustaz ajak kawan tapi serang macam lawan: Shahril bidas Mokhtar Senik

Ketua Penerangan UMNO Shahril Sufian Hamdan menegur sikap Ahli Jawatankuasa Dewan Ulama PAS Pusat, Ustaz Mokhtar Senik yang menyerang UMNO, dan pada masa sama parti Islam itu ingin pula menjalin kerjasama.

Beliau juga mengingatkan PAS supaya tidak menyalahkan UMNO sekiranya kenyataan seperti yang dibuat Mokhtar itu akan menyempitkan ruang kerjasama kedua-dua parti pada masa depan.

“Namun, jangan salahkan UMNO jika kenyataan seperti Ustaz Mokhtar ini menyempitkan ruang untuk hendak bekerjasama dengan kawan yang menyerang serupa lawan.

“Hari ini (semalam), Ustaz Mokhtar Senik, Ahli Jawatankuasa Dewan Ulama PAS Pusat keluarkan kenyataan menyerang UMNO.

“Setiap yang dikatakan pasti menyinggung hati ahli UMNO. Dan pelbagai lagi tuduhan, tohmahan dan ‘tunjuk ajar’,” katanya dalam kenyataan di Facebook beliau.

Sambil mengingatkan bahawa UMNO tidak akan tunduk kepada tekanan parti luar, Shahril yang juga Naib Ketua Pemuda menegur Mokhtar supaya lebih cermat dan berhemah dalam memberi pandangan.

Menurutnya UMNO tidak pernah menghalang atau memperlekeh hak dan cita-cita parti lain, malah mengiktirafnya.

“Sebab itulah kami sentiasa kerja kuat dan tak memandang remeh kemampuan parti lain. Jadi amat tidak manis rasanya untuk orang UMNO apabila Ustaz Mokhtar pula memperlekeh kemampuan parti kami,” katanya.

Beliau juga menjelaskan, dalam isu Pilihan Raya Negeri (PRN) Johor, kepimpinan tertinggi UMNO di negeri dan pusat – Pengerusi Perhubungan mahupun Timbalan Presiden – menyebut bahawa parti akan mengkaji dan memuktamadkan sebarang keputusan sama ada bekerjasama dengan parti lain atau tidak.

Mokhtar yang dilihat keras terhadap UMNO pimpinan Datuk Seri Ahmad Zahid Hamidi semalam menyifatkan parti itu telah kembali dirasuk sifat asal iaitu tamak kuasa dan rakus.

Menurutnya keghairahan UMNO semakin memuncak selepas berjaya menukar Perdana Menteri daripada Bersatu kepada UMNO, disusuli dengan kemenangan besar pada Pilihan Raya Negeri (PRN) Melaka, dan kini cuba menguasai Johor. Berita berkaitan

Susulan Kerajaan Perikatan Nasional (PN) ditumbangkan Zahid dan 14 konconya tahun lalu, Mokhtar juga pernah mengeluarkan kenyataan bahawa beliau telah memberi peringatan kepada rakan-rakannya supaya berwaspada dengan individu tersebut yang tidak disebutkan namanya.

Menurutnya langkah, fikrah, kata-kata dan karakter individu terbabit sudah lama menggambarkan individu itu akan mengkhianati kerajaan PN.

Mokhtar juga dilaporkan berkata beliau menyaksikan sendiri Presiden PAS Tan Sri Abdul Hadi Awang dipeluk oleh individu terbabit dan dia menyaksikan wajah pemimpin UMNO itu.

“Wallahi saat itu hati saya tidak percaya dengan kamu. Saat teman-teman saya memuji-muji kamu, saya kawal lidah agar tidak memuji sama. Maaf, hati saya tetap ragu dengan lirik wajah senyum sinismu,” kata Mokhtar.


Total Lockdown: Orang ramai diingat jangan buat pembelian panik

Orang ramai dinasihatkan supaya tidak melakukan pembelian panik susulan pelaksanaan ‘Total Lockdown’ Fasa Pertama sektor sosial dan ekonomi bermula Selasa ini.

Kementerian Perdagangan Dalam Negeri dan Hal Ehwal Pengguna (KPDNHEP) melalui hantaran dalam Facebook, hari ini, memberi jaminan bahawa bekalan barang keperluan adalah mencukupi.

“Bertenang, jangan panik. Patuhilah SOP. Elakkan pembelian panik, bekalan barang keperluan tetap boleh dibeli dan dijamin mencukupi,” kata KPDNHEP.

Kenyataan itu mengingatkan kesan pembelian panik akan menyebabkan bekalan makanan, keperluan harian dan penjagaan kesihatan tidak akan mencukupi.

Katanya, harga runcit pengguna juga akan naik secara tidak munasabah selain ada peniaga tidak beretika akan mengenakan pembelian bersyarat.

“Peniaga tidak beretika boleh mengambil kesempatan mengambil untung berlebihan,” kata KPDNHEP.

Sementara itu, tinjauan Agenda Daily di sekitar Ulu Kelang mendapati orang ramai mengambil kesempatan cuti hujung minggu untuk ‘menyerbu’ beberapa pusat beli-belah bagi mendapatkan barangan keperluan harian.

Keadaan sama juga dilaporkan berlaku di seluruh negara, malah sejak jam 9 pagi tadi lagi sebelum pasar raya dibuka, orang ramai sudah kelihatan beratur panjang untuk membeli barang keperluan.

Semalam, kerajaan mengumumkan penutupan penuh sektor sosial dan ekonomi hingga 14 Jun depan untuk Fasa Pertama di seluruh negara.

Sepanjang tempoh itu, semua sektor tidak dibenarkan beroperasi, kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara (MKN).


Najib tempelak MB Selangor tak reti beza ‘roboh’ dan ‘naik taraf’

Datuk Seri Najib Razak – yang terlibat dengan skandal kewangan terbesar dunia membabitkan 1Malaysia Development Berhad – mempertahankan tindakan menaik taraf Stadium Bukit Jalil pada 2015 lalu ketika beliau menjadi Perdana Menteri.

Sambil menempelak Menteri Besar Selangor Datuk Seri Amirudin Shari berhubung pembinaan semula Stadium Alam Shah, bekas Perdana Menteri itu berkata RM1 bilion digunakan untuk menaik taraf Stadium Bukit Jalil pada tahun 2015 sebagai persediaan bagi Sukan SEA 2017.

Ahli Parlimen Pekan yang terlibat dengan tuduhan jenayah rasuah dan penyalahgunaan kuasa itu berkata demikian sebagai mengulas komen Amirudin berhubung isu kedua-dua stadium itu.

Jumaat lalu, Amirudin ketika menjawab kenyataan Najib berhubung isu pembinaan semula Stadium Shah Alam mengingatkan bahawa Najib telah meluluskan peruntukan berjumlah RM1 bilion bagi menambah baik Stadium Nasional Bukit Jalil pada 2017.

Katanya stadium berkenaan yang siap pada 1998, empat tahun lewat berbanding Stadium Shah Alam, dipulih dan dinaik taraf antara 2016 sehingga 2017 untuk menjayakan penganjuran Sukan SEA.

“Ada pihak menganggarkan bahawa kenapa setelah 14 tahun, kita terpaksa bina semula atau selenggara (stadium) dengan kos begitu tinggi. Ia tuduhan (untuk) menunjukkan ketidakmampuan kita mengurus.

“Stadium Shah Alam siap dibina pada 1994, manakala Stadium Nasional Bukit Jalil 1998. Pada 2016 sehingga 2017, Stadium Nasional Bukit Jalil telah ditambah baik.

“Pada masa itu, Najib perdana menteri. Kalau hujah Najib dibandingkan dengan kita hari ini, ia seolah-olah menghina dirinya sendiri kerana luluskan peruntukan (RM1 bilion),” kata Amirudin.

Mengulas lanjut, Najib dalam satu kenyataan hari ini menyifatkan perbandingan dibuat Amirudin itu lemah dan enggan mengakui kegagalan kerajaan Pakatan Harapan (PH) gagal menjaga Stadium Shah Alam, sehingga perlu dirobohkan dan dibina semula dengan kos RM787 juta.

“Dia kata Najib sama juga sebab pernah meluluskan bajet RM1 bilion untuk “naik taraf” Stadium Bukit Jalil pada tahun 2015 sebagai persediaan bagi Sukan SEA 2017.

“Eh.. “naik taraf” dengan roboh dan bina semula stadium sebab keadaan buruk pun dia tak faham? Naik taraf stadium Bukit Jalil termasuk membina bumbung yang boleh dibuka (retractable).

“Lagipun, bajet RM1 bilion ialah kos untuk menaik taraf dan memperbesarkan Kompleks Sukan Bukit Jalil – bukan Stadium Bukit Jalil sahaja.

“Kos itu termasuk untuk naik taraf Stadium Putra, Stadium Nasional, pusat akuatik, stadium hoki, asrama atlet selain turut membina beberapa kemudahan baharu di sekitar Bukit Jalil… lagi mau sembang,” katanya.


Norma baharu Aidilfitri perangi Covid-19, titah Agong

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah sambutan Aidilfitri tahun ini yang sekali lagi disambut dengan norma baharu adalah untuk kebaikan dan masa depan bersama dalam usaha memerangi pandemik Covid-19.

Pengorbanan itu, titah Seri Paduka, menuntut semangat ukhuwah serta kesabaran seluruh rakyat Malaysia.

Walaupun tanpa aktiviti kunjung-mengunjung dan balik kampung di samping menikmati juadah tradisi, Al-Sultan Abdullah bertitah rakyat perlu bersyukur kerana masih lagi dapat melaksanakan ibadah di bulan Ramadan dan dikurniakan kesihatan untuk menyambut kedatangan Syawal.

“Beta menyedari rakyat terpaksa akur dengan pelbagai peraturan yang dikuatkuasakan demi membendung penularan pandemik Covid-19. Beta juga melihat dan mendengar keluh kesah sebilangan rakyat yang terkesan dengan pelbagai dugaan melanda,” titah Seri Paduka dalam Perutusan Khas Aidilfitri yang disiarkan menerusi siaran televisyen dan radio, malam ini.

Memetik laporan Bernama, Yang di-Pertuan Agong tidak mahu kerukunan hidup bermasyarakat dilupakan menerusi tutur kata yang menanam benih-benih perbalahan sesama rakyat, dalam situasi semasa dihadapi negara.

Seri Paduka juga menzahirkan penghargaan kepada seluruh rakyat tanpa mengira bangsa atau agama yang telah bersama-sama memerangi pandemik Covid-19.

Al-Sultan Abdullah tidak lupa mengajak setiap rakyat bersama-sama menghargai jasa, komitmen, keberanian dan pengorbanan petugas barisan hadapan negara yang telah mencurah khidmat bakti dengan penuh kegigihan untuk membendung penularan wabak Covid-19.

“Kepada seluruh rakyat Malaysia, marilah kita menyambut Hari Raya Aidilfitri ini sebagai satu bangsa Malaysia yang bersatu padu dan dengan penuh rasa kesyukuran.

“Teruskanlah melangkah ke hadapan dengan menjaga kesihatan diri dan mematuhi semua peraturan yang digariskan,” titah Seri Paduka.

Menerusi kesatuan seluruh rakyat Malaysia, Yang di-Pertuan Agong menzahirkan keyakinan bahawa negara akan berupaya membendung penularan pandemik Covid-19.

“Beta dan Raja Permaisuri Agong mendoakan agar rakyat Malaysia dan negara sentiasa berada di bawah perlindungan Allah SWT serta dijauhi dari sebarang musibah dan bencana.

“Selamat menyambut Hari Raya Aidilfitri kepada seluruh rakyat Malaysia yang beta kasihi. Maaf zahir dan batin,” titah Seri Paduka.


Subsidi penternak ayam dihentikan mulai 1 Julai, kata Perdana Menteri

Bermula 1 Julai ini, kerajaan tidak lagi akan memberi subsidi kepada penternak ayam sebaliknya ia akan disalur secara langsung kepada rakyat yang dianggap lebih memerlukan, kata Perdana Menteri Datuk Seri Ismail Sabri Yaakob.

Beliau berkata langkah itu adalah bagi memastikan bebanan kenaikan harga ayam tidak terlalu dirasai dengan adanya sumbangan tunai daripada kerajaan, lapor Bernama.

Perdana Menteri berkata sebelum ini dalam usaha memastikan harga ayam tidak dinaikkan, kerajaan memberi subsidi kepada penternak agar harga ayam kekal pada paras RM8.90 sekilogram kerana ia boleh mencecah RM12 sekilogram, jika harganya diapungkan.

“Kerajaan belanja RM720 juta bagi memastikan harga ayam tidak dinaikkan. Walau bagaimanapun, ramai dalam kalangan penternak tidak menuntut bayaran subsidi dan pelbagai isu dibangkitkan,” katanya ketika berucap di Konvensyen BN bersempena sambutan ulang tahun ke-48 gabungan politik itu di sini hari ini.

Bagaimanapun, Ismail Sabri berkata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi serta Menteri Pertanian dan Industri Makanan Datuk Seri Dr Ronald Kiandee akan memperinci pengumuman baharu itu.

Beliau berkata kerajaan melaksanakan pelbagai tindakan buat masa ini bagi memastikan bekalan makanan mencukupi dan harga dapat distabilkan.

Antaranya menggalakkan kegiatan industri agromakanan seperti pemeliharaan ayam dan tanaman jagung bijirin dengan menubuhkan tabung agromakanan sebanyak RM500 juta bagi pemberian pinjaman mudah kepada pemain industri.

“Kita juga akan kenal pasti pertubuhan peladang atau koperasi yang terlibat dalam projek agromakanan untuk dibantu dari segi kewangan.

“Kerajaan juga mewujudkan stok penimbal untuk ayam, daging dan ikan. Kerajaan turut mengkaji insentif cukai yang akan diberikan kepada pemain industri agromakanan,” katanya.

Ismail Sabri berkata kerajaan juga telah menghentikan eskport ayam ke luar negara dalam usaha mengatasi kekurangan bekalan dalam negara.


Peminat gembira hari pengundian PRU-15 tak ganggu Piala Dunia

Peminat bola sepak berkata mereka gembira kerana hari pengundian untuk Pilihan Raya Umum Ke-15 (PRU-15) akan berlangsung pada 19 November, sehari sebelum Piala Dunia 2022 di Qatar bermula.

Kebanyakannya kelihatan berterima kasih kepada Suruhanjaya Pilihan Raya (SPR) kerana menamatkan pilihan raya sebelum acara sukan terbesar dunia di Qatar dari 20 November hingga 18 Disember.

“Ini bagus, kita boleh selesaikan segala urusan politik sebelum kita boleh mula menikmati perlawanan Piala Dunia,” kata Batholomew Jingulam, Presiden United Malaysia – kelab peminat rasmi Manchester United di negara itu.

Jingulam berkata beliau menyoal berharap SPR akan membuat tarikh yang baik supaya tempoh kempen PRU15 tidak bertembung dengan Piala Dunia.

“Ia penting bagi kami kerana kami tidak suka mencampuradukkan politik dengan bola sepak,” tegasnya menurut The Star.

Bekas ketua jurulatih kanan pasukan Sabah, Jelius Ating bersetuju dengan kenyataan itu sambil berkata orang ramai akan tenang apabila PRU-15 selesai sebelum Piala Dunia bermula.

“Ada yang ingin meletakkan pilihan raya ini di belakang fikiran mereka supaya mereka dapat menumpukan perhatian sepenuhnya bagi menyokong pasukan mereka dan pada masa sama tidak perlu memikirkan kecenderungan politik.

“Ia juga memberi perbezaan kepada orang ramai yang perlu pergi ke lokasi yang jauh untuk membuang undi,” katanya.

Legenda bola sepak Malaysia Datuk James Wong berkata ia tidak penting baginya.

“Bagi kebanyakan pemainatau peminat bola sepak, mereka sudah tentu tidak sabar untuk menonton Piala Dunia (tanpa sebarang gangguan),” katanya.

Andy Raja, yang mengetuai Kinabalu Reds, kelab rasmi penyokong Liverpool Sabah, berkata dia tidak sabar untuk menyokong England dalam Piala Dunia.

“Saya tidak pasti peluang England tetapi apa yang saya tahu pilihan raya tidak akan ‘kacau’ acara sukan terbesar yang diadakan hanya empat tahun sekali.

“Masa yang mencukupi untuk orang ramai memberi tumpuan kepada politik dan bola sepak. Saya gembira dengan tarikh (PRU-15) itu,” katanya.


300 lagi PPV ditambah percepat pemberian vaksin, kata Perdana Menteri

Lebih 300 lagi Pusat Pemberian Vaksin (PPV) akan dibuka secepat mungkin bagi menggandakan lagi pemberian vaksin Covid-19 kepada rakyat menerusi Program Imunisasi Covid-19 Kebangsaan (PICK).

Perdana Menteri Tan Sri Muhyiddin Yassin berkata beliau telah mengarahkan Menteri Penyelaras PICK, Khairy Jamaluddin untuk memastikan jumlah PPV ditambah di seluruh pelosok tanah air bagi mempercepat dan mempermudahkan pemberian vaksin kepada rakyat.

“Pada masa ini, lebih 280 Pusat Pemberian Vaksin (PPV) sedang beroperasi di seluruh negara dan dijangka lebih 300 PPV lagi akan dibuka secepat mungkin.

“Sementara itu, sebanyak 105 klinik kesihatan Kementerian Kesihatan Malaysia, dewan-dewan awam dan universiti serta kompleks sukan dan stadium tertutup telah pun beroperasi,” katanya berucap menerusi rakaman video memaklumkan perkembangan PICK hari ini.

Perdana Menteri berkata beberapa PPV mega juga telah diwujudkan dan jumlah itu akan terus ditambah, terutama di kawasan yang mempunyai kepadatan penduduk yang tinggi seperti Kuala Lumpur, Johor, Penang dan Sarawak, selari dengan penambahan stok vaksin.

“Saya sendiri telah melawat beberapa PPV termasuk 2 PPV mega iaitu di WTC dan MITEC bagi melihat sendiri proses pemberian vaksin ini. Dari maklumbalas yang saya terima ketika lawatan lawatan ke PPV ini, ramai yang menyambut baik usaha kerajaan untuk memvaksinasikan rakyat.

“Namun saya juga turut menerima cadangan cadangan konstruktif untuk memperbaiki proses vaksinasi di pusat pusat ini, dan perkara ini telah saya maklumkan kepada YB Khairy dan Menteri Kesihatan, YB Dato Seri Dr Adham Baba untuk diambil tindakan segera,” katanya.

Selain itu, Perdana Menteri berkata kerajaan turut melibatkan Pusat dan Klinik Perubatan Swasta dalam PICK bagi mempercepatkan pemberian vaksin dengan sasaran 1,000 klinik pada penghujung bulan ini.

Katanya, kerajaan juga telah melancarkan unit-unit vaksinasi bergerak ke kampung-kampung dan kawasan pedalaman untuk memudahkan proses vaksinasi kepada penduduk kampung, orang asli, warga emas, orang kelainan upaya (OKU) dan gelandangan.

“Setakat 3 Jun, 9 negeri telah mengaktifkan unit vaksinasi bergerak antaranya di daerah Tenom dan Kinabatangan, Sabah, daerah Gua Musang dan Pasir Puteh, Kelantan dan daerah Hilir Perak dan Kuala Kangsar Perak.

“Di Pulau Pinang pula, kerajaan telah memulakan perkhidmatan unit vaksinasi bergerak di 8 rumah jagaan orang tua setiap hari, manakala di Selangor, setiap daerah mempunyai unit vaksinasi bergerak sendiri,” katanya.

Perdana Menteri berkata kerajaan juga membuka PPV khusus bagi orang kelainan upaya (OKU) seperti di Malaysian Association for the Blind di Brickfields bagi OKU penglihatan bersama Kementerian Pembangunan Wanita dan Masyarakat.

Katanya, Kementerian Wilayah Persekutuan juga telah memperkenalkan Trak Vaksin Bergerak dengan sasaran memberi vaksin dos lengkap kepada 400,000 penduduk di sekitar Kuala Lumpur terutamanya dikawasan padat seperti di Projek Perumahan Rakyat dan Pusat Transit Gelandangan.

“Peningkatan kapasiti ini diharapkan mampu memberi vaksin kepada lebih ramai penduduk, seterusnya mempercepatkan usaha kita untuk mencapai sasaran yang ditetapkan,” katanya.

Ikuti ucapan penuh Perdana Menteri Tan Sri Muhyiddin Yassin di ruang Rencana Agenda Daily.


Gambar tular, Najib kunci mulut masuk kereta terus beredar

Datuk Seri Najib Razak tidak mahu melayan soalan wartawan berhubung gambar tularnya di media sosial sejak dua hari lalu yang mencetuskan spekulasi pemimpin UMNO itu berkahwin sekali lagi.

Tindakan bekas Perdana Menteri itu diluar kebiasaan kerana sebelum ini mudah dan cepat memberi sebarang ulasan balas jika ditanya wartawan, bagaimanapun kali ini masih mengunci mulut berhubung isu gambar tular tersebut.

Memetik laporan Malaysiakini, Najib terus memasuki kereta dan dipandu pulang ke rumah semasa disoal wartawan di luar Kompleks Mahkamah Kuala Lumpur.

Semalam, Ketua Armada Bersatu, Wan Ahmad Fayhsal Wan Ahmad mengucapkan ‘selamat pengantin baru’ kepada Najib dalam komen di Facebook.

Ini selepas Najib, memuat naik statusnya bersama Menteri Luar Singapura Dr. Vivian Balakrishnan dan Pesuruhjaya Tinggi Singapura ke Malaysia Vanu Gopala Menon.

“Selamat pengantin baru Datuk Seri!” tulis Wan Wan Ahmad Fayhsal.

Komen itu dibuat selepas tersebarnya sekeping gambar Najib dengan seorang wanita, yang mencetuskan spekulasi pemimpin UMNO itu mempunyai keluarga baru.

Najib berkahwin kali pertama dengan Tengku Puteri Zainah Tengku Eskandar pada tahun 1976 ketika berusia 23 tahun.

Mereka dikurniakan tiga orang cahaya mata iaitu Datuk Mohd. Nizar, Datuk Mohd. Nazifuddin dan Puteri Norlisa.

Selepas bercerai dengan Zainah pada 1987, Najib berkahwin pula dengan Datin Seri Rosmah Mansor.

Mereka memperoleh dua cahaya mata iaitu Mohd. Norashman dan Nooryana Najwa.

Dua tahun lalu, tersebar dakwaan sama bahawa Najib berkahwin dengan seorang wanita berusia 50 tahun.

Wanita itu bagaimanapun menafikannya dan membuat laporan polis.


Radang tulang belakang kesan sampingan AstraZeneca: EMA

Panel keselamatan pengawal selia ubat Eropah pada Jumaat memasukkan keradangan tulang belakang yang jarang berlaku dipanggil mielitis melintang, sebagai kesan sampingan vaksin Covid-19, AstraZeneca.

Agensi Ubat-Ubatan Eropah (EMA) juga memberi amaran serupa untuk vaksin satu dos Johnson & Johnson (J&J) pada Oktober, dan mengulangi pendirian itu pada Jumaat.

Mielitis melintang adalah keradangan satu atau kedua-dua belah saraf tunjang dan boleh menyebabkan lengan atau kaki menjadi lemah, gejala deria atau masalah dengan fungsi pundi kencing atau usus.

“Pada masa ini tiada mekanisme yang dapat mengesahkan vaksin Covid-19 boleh menyebabkan myelitis melintang, sesuatu yang sangat jarang berlaku,” kata jurucakap AstraZeneca.

Jawatankuasa EMA, selepas menyemak data, membuat kesimpulan terdapat kemungkinan munasabah kaitan antara kedua-dua jenis vaksin itu dengan mielitis melintang.

Bagaimanapun, EMA menegaskan manfaat kedua-dua vaksin kekal tidak berubah.

Agensi kawal selia itu juga tidak memberikan sebarang maklumat berhubung bilangan kes mielitis melintang yang dilaporkan selepas vaksinasi diberikan tetapi berkata kesan sampingan itu ditambah sebagai tindak balas buruk kekerapan yang tidak diketahui berkaitan maklumat produk.

Vaksin AstraZeneca telah menghadapi beberapa halangan, termasuk kelewatan pengeluaran dan siasatan oleh pengawal selia berikutan kesan sampingan teruk yang jarang berlaku, seperti pembekuan darah dengan platelet rendah, yang menyebabkan beberapa negara menyekat atau menghentikan penggunaannya.

Mielitis melintang juga adalah antara kesan sampingan dikesan pada peringkat awal pembangunan untuk kedua-dua suntikan AstraZeneca dan J&J.

EMA juga mengesyorkan mengemas kini maklumat produk untuk vaksin AstraZeneca mengenai pembekuan darah yang jarang berlaku dengan kiraan platelet yang rendah selepas suntikan pertama, namun lebih sedikit kesan sampingan sedemikian diperhatikan selepas dos kedua. – Reuters


Kementerian Pendidikan terima peruntukan terbesar RM52.6 bilion

Kerajaan bersetuju menyediakan Bantuan Awal Persekolahan sebanyak RM150 mulai awal tahun depan, meningkat berbanding RM100, kata Menteri Kewangan Tengku Datuk Seri Zafrul Tengku Abdul Aziz.

Membentangkan Bajet 2022 di Dewan Rakyat hari ini, beliau berkata untuk tujuan itu sebanyak RM450 juta ringgit diperuntukkan yang dijangka memanfaatkan tiga juta murid-murid yang layak.

Beliau mengumumkan Kementerian Pendidikan menerima peruntukan terbesar iaitu RM52.6 bilion atau 16 peratus daripada keseluruhan anggaran perbelanjaan Persekutuan, tahun depan, sementara Kementerian Pengajian Tinggi bakal diperuntukkan sejumlah RM14.5 bilion.

Selain itu beliau turut mengumumkan:

* RM1 bilion disediakan untuk kerja-kerja penyelenggaraan dan pembaikan sekolah, termasuk RM140 juta kepada Jabatan Kemajuan Islam Malaysia bagi menyelenggara antaranya sekolah tahfiz, sekolah agama rakyat dan institusi pondok berdaftar, meningkat berbanding RM100 juta dalam bajet tahun lalu.

* RM120 juta disediakan untuk manfaat 1,800 buah Sekolah Jenis Kebangsaan Cina dan juga Sekolah Jenis Kebangsaan Tamil.

* RM746 juta menaik taraf sekolah-sekolah daif, dengan sebahagian besar membabitkan 112 projek di Sabah dan 165 di Sarawak.

* RM50 juta bagi memperkasa agenda pendidikan khas, termasuk untuk membiayai pembelian peralatan mengajar dan menambah baik fasiliti sekolah berkeperluan khas. Selain itu, sebanyak lapan buah blok baharu pendidikan khas turut dibina, antaranya di SMK Tuanku Lailatul Shahreen di Perlis dan SMK Agama Alor Gajah di Melaka.

* RM400 juta penyediaan bekalan susu harian di bawah Rancangan Makanan Tambahan bagi memastikan murid daripada keluarga berpendapatan rendah mendapat kandungan khasiat harian demi pertumbuhan fizikal dan mental yang menyeluruh.

* RM100 kepada lebih 400,000 guru sekolah di bawah KPM menerusi Insentif Khas Alat Bantuan Mengajar secara sekali bayar, sebagai menghargai jasa guru yang menyediakan bahan mengajar tambahan kepada murid-murid semasa tempoh pandemik dan pelaksanaan PdPR.

* RM450 juta bagi melaksanakan inisiatif PerantiSiswa Keluarga Malaysia bagi membekalkan sebuah tablet kepada setiap pelajar B40 di institusi pengajian tinggi, melibatkan 600,000 individu. Syarikat telekomunikasi yang turut menyumbang kira-kira RM65 juta untuk tujuan sama.

* Kerajaan bercadang untuk melanjutkan pelepasan khas cukai pendapatan individu sehingga 2,500 ringgit ke atas pembelian telefon bimbit, komputer dan tablet sehingga 31 Disember 2022.

* RM6.6 bilion bagi memperkasa Pendidikan dan Latihan Teknikal dan Vokasional (TVET). Peruntukan tambahan RM200 juta disediakan untuk program usaha sama dengan industri termasuk Skim Latihan Dual Nasional dan program persijilan industri.

Tengku Zafrul juga memaklumkan bagi memudahkan proses bayaran balik dan memupuk sikap bertanggungjawab, kerajaan bersetuju memberikan diskaun bayaran balik pinjaman Perbadanan Tabung Pendidikan Tinggi Nasional (PTPTN) bermula 1 November 2021 hingga 30 April 2022 seperti berikut:

Pertama: Diskaun 15 peratus atas baki hutang untuk penyelesaian penuh pinjaman;
Kedua: Diskaun 12 peratus untuk bayaran sekurang-kurangnya 50 peratus daripada baki hutang dalam sekali bayaran; dan
Ketiga: Diskaun 10 peratus untuk bayaran balik melalui potongan gaji atau debit terus mengikut jadual.


Saringan kontak rapat punca kes di Selangor naik

Jabatan Kesihatan Negeri Selangor (JKNS) hari ini tampil menjelaskan peningkatan kes Covid-19 di negeri itu adalah susulan daripada saringan kontak rapat yang dilakukan, selain pemeriksaan ke atas pekerja sektor swasta.

Pengarahnya Datuk Dr Sha’ari Ngadiman berkata lebih separuh daripada 6,120 kes baharu yang dicatatkan di Selangor hari ini adalah hasil daripada saringan dilakukan ke atas kontak rapat manakala sebahagian kecil daripada saringan pekerja, individu bergejala dan lain-lain.

“Sejumlah 4,150 kes atau 67.8 peratus kes baharu di Selangor hari ini adalah daripada saringan kontak rapat. Saringan pekerja pula membabitkan 913 kes atau 14.9 peratus, disusuli individu bergejala dengan 781 kes yang bersamaan 12.8 peratus.

“Kes lain pula membabitkan 111 kes saringan tidak bergejala atau 1.8 peratus, 94 kes atau 1.5 peratus daripada saringan berkait kluster, lima kes atau 0.1 peratus daripada saringan komuniti, serta lain-lain yang jumlahnya amat kecil.

“Ini bermakna, majoriti kes yang dikesan hari ini adalah daripada kontak rapat, disusuli saringan pekerja dan seterusnya,” katanya pada sidang media di Putrajaya, hari ini.

Mengulas lanjut, Dr Sha’ari berkata, sejumlah 65 peratus kes Covid-19 yang hadir ke Pusat Penilaian Covid-19 (CAC) di Selangor adalah pesakit kategori 1; kategori 2 (20 peratus) dan kategori tiga hingga lima (15 peratus).

Katanya, terdapat kes di mana pesakit kategori dua yang diarah menjalani kuarantin di rumah, bertukar ke kategori lebih teruk dalam jangka masa tertentu.

“Bagi kes seperti ini, kita nasihatkan kepada pesakit untuk terus menghubungi talian kecemasan 999 untuk segera dirujuk ke hospital berdekatan.

“Ada juga yang menghubungi Unit Pengurusan Utama Covid-19 Lembah Klang yang berpusat di di MAEPS, Serdang. Mereka akan uruskan di mana pesakit itu seharusnya dirujuk,” katanya.


Zahid ni Presiden Republik Congo ke, semua dia nak pecat?

Seorang pemimpin senior UMNO, Datuk Seri Nazri Aziz menyifatkan tindakan pemecatan Datuk Seri Tajuddin Abdul Rahman sebagai pengarah pilihan raya parti tidak wajar hanya kerana berbeza pandangan berhubung pendirian parti.

Ahli Parlimen Padang Rengas itu menyamakan tindakan Presiden UMNO, Datuk Seri Ahmad Zahid Hamidi dengan pemimpin negara yang sering bergolak, Republik Congo yang memecat penentangnya hanya kerana wujud perbezaan dalam isu politik dan parti.

“Ini masalah Zahid ni, semua orang dia nak pecat… Dia ini Presiden Republik Congo ke?” katanya kepada Agenda Daily.

Jelas Nazri, beliau tidak menolak akan menerima nasib sama dengan Tajuddin dipecat sekiranya memegang jawatan dalam parti hanya menyatakan pandangan berbeza dengan Presiden.

“Saya ini nasib tidak ada jawatan dalam parti, kalau tidak pun kena pecat.

“Takkan berbeza pendapat pun nak pecat, semua nak pecat… Tindakan ini tidak membantu dan menguatkan parti, sebagai Presiden kena lah terima semua pandangan bukan pandangan penyokong sahaja,” kata Nazri kepada Agenda Daily.

Hari ini, Zahid mengumumkan pemecatan Tajuddin sebagai pengarah pilihan raya parti tersebut hari ini, ia selepas beberapa hari kritikannya semasa Mesyuarat Majlis Tertinggi pada Rabu minggu lepas.

Pengumuman pemecatan tersebut dibuat menerusi satu kenyataan media oleh Zahid dan kekosongan tersebut akan diganti Timbalan Presiden UMNO, Datuk Seri Mohamad Hasan yang berkuatkuasa serta-merta.

Terdahulu, Tajuddin dilaporkan mengutuk MT UMNO apabila menggunakan istilah ‘pirah’ ketika bercakap pada mesyuarat secara maya minggu lalu.

Ucapan beliau itu tersebar menerusi satu klip audio yang tular di media sosial dan turut dikongsi bekas Setiausaha Agung Barisan Nasional, Tan Sri Annuar Musa dalam Twitternya semalam.

Tajuddin juga mengakui ketulenan klip audio tersebut.

Dalam klip audio itu Ahli Parlimen Pasir Salak berkenaan membantah langkah MT menarik balik sokongan terhadap Perdana Menteri (PM) Tan Sri Muhyiddin Yassin kerana katanya ia bukan keputusan Perhimpunan Agung UMNO (PAU) yang lalu.

Malah beliau menganggap Ahli MT telah didesak untuk bersetuju supaya UMNO menarik balik sokongan kepada Perdana Menteri.


Hamas bedil rejim Zionis

Pergerakan Perjuangan Islam Palestin (Hamas) didakwa menembak roket dari Semenanjung Gaza ke arah Israel, yang kemudian bertindak balas dengan serangan udara pada awal pagi Khamis (21 April 2022), insiden terbesar sejak perang 11 hari tahun lalu.

Serangan dilakukan sekitar jam 10.30 malam Rabu dengan serpihan roket mengenai kenderaan dan dinding bangunan berhampiran padang awam. Ratusan ‘ball bearings’ yang diisi di dalam roket ditemui di tempat kejadian.

Dalam serangan kedua kira-kira jam 2 pagi, beberapa roket ditembak dari Semenanjung Gaza yang mencetuskan siren amaran di seluruh Israel, dengan sistem pertahanan udara rejim Zionis, Iron Dome, memintas peluru berpandu Tamir dan tembakan lain.

Selepas mengumumkan mereka memintas empat roket Hamas, rejim Israel mengakui Iron Dome mengalami kerosakan apabila bertindak balas terhadap tembakan, bukan ancaman daripada roket.

Tindakan Hamas dibuat setelah amaran mereka supaya rejim Zionis tidak menceroboh Masjid Al-Aqsa dan menghalang perarakan bendera puak pelampau Yahudi di Baitulmaqdis.

Semalam, Hamas mengingatkan rejim Israel bertanggungjawab terhadap risiko yang akan menimpa jika membenarkan perarakan Yahudi diadakan di tanah suci itu.

Beberapa jam sebelum serangan itu, polis rejim Israel menyekat pelampau Yahudi daripada menghampiri kawasan penduduk Islam di Baitulmaqdis Timur ketika mereka cuba meneruskan perarakan bendera.

Berita berkaitan: Hamas beri amaran ketika pelampau Israel mahu anjur perarakan bendera

Ahli Parlimen pelampau sayap kanan Itamar Ben Gvir, seorang ahli politik pembangkang yang kontroversi, mengetuai protes itu selepas dihalang dari kawasan Pintu Damsyik awal hari oleh Perdana Menteri Naftali Bennett.

Pada Mei tahun lalu, perarakan pelampau Yahudi itu menimbulkan kemarahan umat Islam hingga mencetuskan perang 11 hari antara Hamas dan rejim Zionis Israel.

Hamas, pergerakan Islam yang menguasai dan memerintah Semenanjung Gaza berkata mereka menembak roket darat ke udara ke arah pesawat Israel.

Serang menyerang itu menyusul beberapa siri serangan maut di Israel dan Tebing Barat, selain keganasan rejim Zionis Israel yang menceroboh Masjid Al-Aqsa minggu lalu dan menganggu umat Islam yang sedang beribadat di dalamnya. – Agensi


Nama besar sertai PN, ramai dari UMNO : Samsuri

PAS mengesahkan sebahagian besar pemimpin politik yang akan menyertai Perikatan Nasional (PN) tidak lama lagi adalah daripada UMNO.

Naib Presiden PAS, Datuk Seri Ahmad Samsuri Mokhtar berkata kesemua nama itu akan diumumkan pada awal Jun nanti.

“Mereka bakal menyertai PAS… sertai Bersatu pun ada… PN secara direct (terus) pun ada…insya-ALLAH.

“Ada daripada UMNO dan ada daripada lain-lain parti pun ada…ramainya daripada UMNO,” katanya, lapor Awani

Beliau berkata demikian kepada pemberita selepas Majlis Penyampaian Geran Hak Milik Tanah Dewan Undangan Negeri (DUN) Pengkalan Berangan di Kuala Terengganu, hari ini.

Sebelum ini, Setiausaha Agung PAS, Datuk Seri Takiyuddin Hassan mengesahkan bekas Setiausaha Agung UMNO, Tan Sri Annuar Musa sudah memaklumkan hasrat untuk menyertai parti itu.

Perkembangan itu menyusul selepas bekas ahli Majlis Kerja Tertinggi (MKT) UMNO, Tan Sri Noh Omar berikrar akan menjadikan Parlimen Tanjong Karang sebagai kubu kuat PN menjelang Pilihan Raya Negeri (PRN) di Selangor tidak lama lagi.

Sementara itu, ditanya adakah pemimpin nama besar terbabit akan diketengahkan sebagai calon dalam PRN nanti, Ahmad Samsuri berkata ia bergantung kepada keadaan.

Katanya sehingga kini, PAS belum memuktamadkan senarai calon yang akan bertanding dalam PRN.


Bantah darurat: UMNO, pembangkang pelampau politik

Presiden PAS, Datuk Seri Abdul Hadi Awang menempelak kumpulan yang menentang perintah darurat sebagai pelampau politik yang lebih mengutamakan agenda politik peribadi berbanding nyawa rakyat Malaysia.

Tanpa menyebut mana-mana pihak, kenyataan Hadi yang dimuat naik dalam Facebook beliau hari ini dipercayai ditujukan kepada kepimpinan UMNO, dan parti pembangkang yang kerap mendesak kerajaan menamatkan darurat.

Malah pembangkang turut menubuhkan Jawatankuasa Penamatan Proklamasi Darurat dipengerusikan Ahli Parlimen Shah Alam, Khalid Samad, sementara pemimpin UMNO kerap mendesak darurat ditamatkan dan Parlimen dibuka untuk persidangan.

Hadi berkata, sekarang ini muncul kumpulan penentang perintah darurat yang terlampau rakus melebihi golongan pelampau agama yang meletupkan bom.

“Seolah-olaah mereka tidak berada di planet bumi yang dilanda wabak (Covid-19) itu. Alasannya hanyalah lebih bersifat politik untuk mengintai agar mendapat kuasa yang terlepas, laksana ayam terlepas tangannya berbau.

“Namun, mereka langsung tidak peduli terhadap kemungkinan bahaya yang mendatang, dengan mengambil langkah politik sepanjang masa, tanpa mempedulikan terhadap bahaya wabak yang memakan korban di seluruh dunia.

“Puncanya ialah kerana bersikap melampaui batas dalam berpolitik sehingga menenggelamkan ekonomi dan keselamatan yang sekadar menjadi tempat berlindung segala kerakusan dalam politiking,” katanya.

Ahli Parlimen Marang itu membidas tindakan pelampau politik itu yang menjadikan faktor ekonomi dan keselamatan sebagai alasan, sedangkan ia hanya dijadikan pelindung nafsu politik yang melampau.

“Namun, masih tidak boleh meninggalkan perangai politik gila yang melampau kerana telah kehilangan kuasa dalam khayalan berebut kuasa antara satu sama lain dalam kumpulannya.

“Sehingga merancang langkah politik laksana jerung lapar yang bersembunyi di sebalik batu kerana sukar untuk mendapatkan semula kuasa dengan segala cara yang benar dan bohong. Namun, jerung yang besar dan ganas itu tidak mudah untuk berlindung seperti udang di sebalik batu.

Hadi berpesan jika yang menebuk kapal itu adalah manusia maka ia wajib dicegah, tetapi jika yang menebuk itu adalah spesies jerung maka ia perlu dihapuskan demi menyalamatkan semua.

“Lihat sahaja kelibatnya, sepatutnya sudah dapat dikenali apakah jenis ikannya, sama ada udang di sebalik batu atau ternyata laksana jerung yang sedang menunggu.

“Inilah lagak pelampau politik yang tergila-gilakan untuk berkuasa, yang akhirnya pada kemudian hari mereka akan menyesal disebabkan menyalahgunakan kuasa,” katanya.


Ketua Pembangkang jadi sasaran tindakan bermotif politik, LHDN siasat harta: Laporan

Lembaga Hasil Dalam Negeri (LHDN) kelmarin menyerbu ke kediaman Ketua Pembangkang, Datuk Seri Hamzah Zainudin, menurut laporan.

Hamzah kini menjadi sasaran tindakan bermotif politik pihak pemerintah dalam siri pendakwaan terpilih melibatkan pemimpin parti pembangkang menjelang Pilihan Raya Negeri (PRN) tidak lama lagi.

Menurut laporan BH yang memetik sumber berkata, Ahli Parlimen Larut itu difahamkan berada di rumahnya di Damansara, Kuala Lumpur, ketika serbuan yang dilakukan sepasukan pegawai kira-kira jam 11 pagi.

Katanya, serbuan berkenaan dilakukan susulan terdapat beberapa cukai yang tidak dilaporkan.

Terdahulu, sebuah portal melaporkan, penguat kuasa LHDN turut merampas beberapa fail termasuk dokumen pemilikan aset dan akaun.

Sementara itu, sumber LHDN ketika dihubungi berkata, pihaknya kini tidak boleh mendedahkan apa juga maklumat terhadap kes yang membabitkan cukai.

“Kami tidak boleh mendedahkan apa juga maklumat ketika ini,” katanya dipetik BH.

Bulan lalu, Hamzah mengesahkan beliau dipanggil Suruhanjaya Pencegahan Rasuah Malaysia (SPRM) bagi memberi keterangan berhubung satu kes pendakwaan di Mahkamah Sesyen Kuala Lumpur.

Beliau menyatakan, keterangan berkenaan dilakukan susulan pertuduhan ke atas ahli perniagaan, Sim Choo Thiam di mahkamah.

Hamzah mendakwa, kes pertuduhan di mahkamah membabitkan ahli perniagaan itu yang turut mengheret namanya, jelas bertujuan untuk merosakkan nama baiknya, Bersatu dan Perikatan Nasional (PN).


Terdesak nak undi orang Melayu sehingga terpaksa calarkan imej Bersatu: Khairy

Kerajaan campuran Pakatan Harapan (PH)-Barisan Nasional (BN) dilihat terdesak untuk mendapatkan undi orang Melayu dalam Pilihan Raya Negeri (PRN) sehingga terpaksa mengambil tindakan untuk mencalarkan imej parti Bersatu.

Bekas Ketua Pemuda UMNO yang dipecat, Khairy Jamaluddin Abu Bakar berkata realitinya kerajaan campuran tidak mendapat sokongan daripada orang Melayu, malah rakan sekutunya yang baharu pula diterajui Datuk Seri Ahmad Zahid Hamidi dilihat ditolak majoriti.

“UMNO sekarang ini tidak membawa nilai tambah kepada PH, liabiliti ada lah.

“Kalau PH dengan 11 peratus undi Melayu kata Bridget Welsh, nak tambah sokongan daripada orang Melayu bukan dengan UMNO,” katanya dalam satu program wawancara malam tadi.

Jelas Khairy yang juga bekas Ahli Parlimen Rembau itu lagi, menyedari UMNO tidak akan memberi nilai tambah kepada mereka dalam menghadapi PRN, disebabkan itu kerajaan diterajui oleh Perdana Menteri Datuk Seri Anwar Ibrahim terpaksa memberi tekanan kepada Bersatu dan Perikatan Nasional (PN) dengan mencalarkan imej mereka menerusi siasatan agensi kerajaan, Suruhanjaya Pencegahan Rasuah Malaysia (SPRM).

“Jadi, sebab itu lah hari ini kita dengar dalam berita, apa sahaja perlu dilakukan untuk menjatuhkan PN… Apabila nampak gelombang itu kuat sangat, dia (PH) main SPRM sebab dia rasa orang Melayu ini dah menolak UMNO dan langkah seterusnya adalah mencalarkan PN pula.

“Dia juga menggambarkan PN juga hoi ya hoi juga, jadi kita tunggu dan lihat lah beberapa hari ini apa yang akan berlaku,” katanya lagi.

Kelmarin, media melaporkan SPRM membekukan beberapa akaun milik Bersatu dipercayai ada kaitan dana RM92.5 bilion yang didakwa diseleweng kerajaan PN ketika melaksanakan pelbagai pakej rangsangan susulan pandemik Covid-19.

Laporan media berhubung pembekuan akaun parti Bersatu itu kebetulan pula selepas kecoh isu lantikan anak Perdana Menteri, Nurul Izzah Anwar sebagai penasihat di kementerian sepanjang minggu ini.

Pada masa sama, bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkongsi penyata akaun yang sudah diaudit di sebalik pelbagai dakwaan mengaitkan kononnya parti itu menerima RM4 bilion daripada RM92.5 bilion dana Pakej Rangsangan Ekonomi.

“Bagi yang tuduh Bersatu terima RM4 bilion dari RM92.5 bilion dana Pakej Rangsangan Ekonomi boleh lihat penyata akaun parti tahun 2020 dan 2021 yang telah diaudit.

“Akaun yang diaudit ini telah dibentangkan dalam Perhimpunan Agung Tahunan Bersatu. Ia telah difailkan di ROS (Jabatan Pendaftaran Pertubuhan) dan merupakan dokumen awam. Tak boleh tipu punya,” katanya.